text:
५ जुलाई २००४ केँ'भालसरिक गाछ'- मैथिली जालवृत्तसँ प्रारम्भ इंटरनेटपर मैथिलीक प्रथम उपस्थितिक यात्रा विदेह- प्रथम मैथिली पाक्षिक ई पत्रिका धरि पहुँचल अछि,जे http://www.videha.co.in/ पर ई प्रकाशित होइत अछि। आब 'भालसरिक गाछ' जालवृत्त 'विदेह' ई-पत्रिकाक प्रवक्ताक संग मैथिली भाषाक जालवृत्तक एग्रीगेटरक रूपमे प्रयुक्त भऽ रहल अछि। विदेह ई-पत्रिका ISSN 2229-547X VIDEHA
Friday, May 14, 2010
'विदेह' ५७ म अंक ०१ मइ २०१० (वर्ष ३ मास २९ अंक ५७)- PART II
प्रेमशंकर सिंह: ग्राम+पोस्ट- जोगियारा, थाना- जाले, जिला- दरभंगा।मौलिक मैथिली: १.मैथिली नाटक ओ रंगमंच,मैथिली अकादमी, पटना, १९७८ २.मैथिलीनाटक परिचय, मैथिली अकादमी, पटना, १९८१ ३.पुरुषार्थ ओ विद्यापति, ऋचाप्रकाशन, भागलपुर, १९८६ ४.मिथिलाक विभूति जीवन झा, मैथिली अकादमी, पटना, १९८७५.नाट्यान्वाचय, शेखर प्रकाशन, पटना २००२ ६.आधुनिक मैथिली साहित्यमे हास्य-व्यंग्य, मैथिलीअकादमी, पटना, २००४ ७.प्रपाणिका, कर्णगोष्ठी, कोलकाता २००५, ८.ईक्षण, ऋचा प्रकाशनभागलपुर२००८ ९.युगसंधिक प्रतिमान, ऋचा प्रकाशन, भागलपुर २००८ १०.चेतना समिति ओनाट्यमंच, चेतना समिति, पटना २००८। २००९ ई.-श्री प्रेमशंकर सिंह, जोगियारा, दरभंगायात्री-चेतना पुरस्कार।
अमरक एकांकी-प्रहसनक सामाजिक यथार्थ
नाटकक प्रकृत्या सामाजिक कला थिक। एकर आयोजनसँ ल’ कए अवलोकन धरि समस्त क्रिया समाजे द्वारा सम्पादित होइत अछि। अन्तत: एकर प्रदर्शन समाज द्वारा सामाजिक लेल कयल जाइत अछि। अतएव एकर सर्वस्वर समाज द्वारा सामाजिकतासँ सम्पुष्ट अछि। एकर संरचनाक मूल प्रेरणाक स्थल सामाजिक थिक। लेखक समाजगत प्रेरणासँ अनुप्राणित भ’ कए नाट्य रचना दिस प्रवृत्त होइत छथि। समाजिक जीवनमे घटित भेेनिहार विभिन्न क्रिया कलाप, वेष-भूषा, भाषा आदिक आधारपर नाटकककार अपन नाट्य क्रिया कृतिमे कथानक, पात्र, रस, संवाद आदि विभिन्न नाटकीय तत्वक समावेश करैत छथि। नाट्यकर्त्ताक मानस पटलपर समाजक जे स्वरूप अंकित होइत छनि ओकरा ओ पुन: सामाजिकक समक्ष प्रदर्शित करैत छथि। कोनो देशक समामाजिक विकास तथा नाट्य-साहित्येतिहासिक तुलनात्मक विश्लेषणसँ स्पष्ट भ’ जाइछ नाटकक संरचनामे सामाजिकक प्रेरणा सर्वदा प्रमुख स्वरूप रहल अछि। मैथिली नाट्य परम्पराक अवलोकनसँ सामाजिक प्रेरणाक स्वरूप पूर्ण रूपेण स्पष्ट भ’ जाइछ। एहिमे समाजक यर्थाथ स्थितिक चित्रण नाटकककार अत्यन्त सूक्ष्मतासँ क’ कए वास्तविकताक परिचय देलनि अछि। प्रत्येक महत्वपूर्ण नाटकककार एवं एकांकीकार ओ अपन कृतिक माध्यमे जीवनक कोनो-ने-कोनो मूल्यकेँ अपन अन्तदृष्टिकेँ अपन सामाजिक, दार्शनिक, नैतिक, माननीय उपलब्धिकेँ अभिव्यक्ति करैत छथि। प्रत्येक साहित्यकारक सामाजिक दायित्व होइत छनि, किन्तु दृश्य साहित्य लिखबाक कारणेँ नाटकककार अन्यक अपेक्षा अधिक उत्तरदायी होइत छथि। नाट्यकर्ता अपन सार्थकता तखने सिद्ध क’ सकैत छथि जखन ओ सामाजिक चेतनाकेँ कर्त्ता अपन संस्पर्श करैत छथि। इएह कारण अछि जे नाटकक वा एकांकी वा प्रहसन सामयिक होइत अछि। जीवनक जटिलता ओ गूढ़ रहस्यकेँ खोलि क’ देखबाक कारणेँ आधुनिक सन्दर्भमे जाहि द्रुत गतिएँ एकरा माध्यम जतेक सुगमतासँ भ’ सकैछ ततेक साहित्यक अन्य कोनो विघासँ नहि। जन समाजमे सामयिक स्थितिक ओ समाज प्रति चेतना उत्पन्न करब नाटकककारक प्रमुख दायित्व होइत छनि। राष्ट्र ओ समाजमे व्याप्त निर्जीवता एवं यांत्रिकतासँ पृथक् रिह क’ उद्बुद्ध करब नाटकककारक घर्म हाेइत छनि। एहन पैघ उत्तरदायित्वक सफल निर्वार्थ परमावश्यक अछि जे ओ वर्ग विशेष वा सिद्धान्त विशेष वा दल विशेष धरि अपनाकेँ सीमित नहि राखि, समाजक समग्रताकेँ प्रत्येक दृष्टिएँ सामाजिकक सम्मुख प्रस्तुत करथि। एहि लेल नाटकककारकेँ अपन कृतिमे परिस्थितिक व्याघातक विरूद्ध संघर्षरत होमय पड़ैत छनि। क्षणिक ख्यातिक हेतु ओछपनमे नहि पड़ि़ नाटकककार सामाजिक शक्तिक गम्भीर अध्ययनक हेतु केन्द्रित होइत छथि। सामाजिक विवर्त्तनक फलस्वरूप नाटकककारक दायित्व अधिक भ’ गेलनि अछि। ओ सब ओकर विरोध करैत छथि। आधुनिक वैज्ञानिक आविष्कारक फलस्वरूप समाजिक परिवेशमे तीव्र गतिएँ परिवर्त्तन भ’ रहल अछि। परम्परागत घारणादि, प्रथादि, व्यवस्थादि, आदर्शादिसँ लोकक धारणा शनै:-शनै समाप्त होमय लागल अछि। अतीतक व्यवस्था आदि वर्त्तमान परिप्रेक्ष्यमे जीवनयापनक लेल पर्याप्त नहि, रहि गेल अछि। समाजमे एक विचित्र स्थिति उत्पन्न भ’ गेलैक अछि। एहन अवस्थामे समाजसँ बनब तथा समाजकेँ बनायब नाट्य प्रक्रियाक आधार भूत हेतु बनि गेल अछि। तेँ नाटकककारकेँ सामाजिकक रुचिसँ प्रभावित हैबाक होइत छनि। संगहि हुनका समाजकेँ सुरुचि सम्पन्न बनयबाक प्रयत्न करय पड़ैत छनि। नाटककमे नाटकककारक मानसिकताक विम्ब रहैत अछि ई प्रतिविम्ब आत्मनिष्ठ एवं स्वयं पूर्ण होइछ। नाटकककारक मानसिकता हुनक गृहीत संस्कार तथा समाजमे घटित घटनादिक परिणाम होइत अछि। यद्यपि मैथिली साहित्यमे समस्त पूर्वांचालक भाषाक अपेक्षा नाट्य-साहित्य समृद्धशाली परम्पराक दिग्दर्शन एकर प्रारम्भिकावस्थहिसँ दृष्टिगत होइत अछि तथापि एकांकी साहित्यपर दृष्टिपात करैत छी तँ एकर उदय ओ विकास बीसम शताब्दीक चतुर्थ दशाब्दसँ प्रारम्भ होइत अछि। वर्त्तमान युगमे जीवनक व्यस्तता, अशांति, कार्याधिक्यक कारणेँ अवकाशाभाव तथा जीवनक बढ़ैत द्वन्द्व एकर विकासक मूलमे अछि। शिक्षा प्रचारिक फलस्वरूप विद्यालय, महाविद्यालय ओ विश्वविद्यालयमे अभिनयोपयोगी एकांकीक निरन्तर माँग तथा रेडियो-टेलीभिजनक प्रचार-प्रसारक फलस्वरूप एकांकीक लोकप्रियता बढ़ैत गेल अछि। द्वितीय विश्व युद्धक अवसरपर गद्य-साहित्यक प्रचारात्मक साधनक आवश्यकता भेलैक। फलत; एकांकीक अनेक रूपक विकास भेलैक जाहिमे रेडियो प्ले फीचर फेंटेसी आदि प्रमुख अछि। किन्तु मैथिली एकांकीक विकास ओ प्रचार-प्रसार स्वातंत्र्योत्तर युगमे भेल अछि। बीसम शताब्दीक विगत पाँच दशकसँ मैथिली साहित्यक गतिविधिपर दृष्टिनिक्षेप कयनिहार सर्वाधिक चर्चित साहित्य-मनीषीमे जनिक गणना जाइत छनि ओ छथि अग्रगण्य साहित्य-चिन्तक, सशक्त कवि, उपन्यासकार, कथाकार, एकांकीकार, प्रहसनकार, इतिहासकार अनुवादक, सम्पादक, ओ आलोचकक रूपमे विशिष्ट स्थान रखनिहार चन्द्रनाथ मिश्र अमर (1925)। हिनक वास्तविक प्रतिभाक प्रस्फुटन भेल हास्य-व्यंग्यसँ संयुक्त काव्य-सृजनसँ। एही कारणेँ मैथिली पाठकक सर्वाधिक चर्चित व्यक्ति रूपमे ख्याति अर्जित कयलनि। तथापि हुनक जतबहि एकांकी ओ प्रहसन अद्यापि उपलब्ध भ’ रहल अछि ओहि आधारपर हुनका श्रेष्ट एकंाकीकार ओ प्रहसनकारक रूपमे गणना कयल जाय तँ एहिमे कोनो अत्युक्ति नहि। हिनक वैशिष्ट्य एहि विषयकेँ ल’ कए अछि जे ओ एकांकी ओ प्रहसनमे जँ गंगा-यमुनाक धारा प्रवाहित कयलनि अछि तँ ओहिमे हास्य-व्यंग्यक लुप्त सरस्वती सेहो दृष्टिगत होइत अछि जे हिनक रचना धार्मियताक वैशिष्टय थिक।चन्द्रनाथ मिश्र अमर स्वयं एक कशुल अभिनेता, कुशल निर्देशकक रूपमे अपन यथार्थ प्रतिभाक परिचय अपन कार्य-कालमे देलनि, जकर फलस्वरूप समाजमे ओ प्रतिष्ठा अर्जित कयलनि। एम. एल. एकेडमी लहेरियासरायमे अध्यापनक प्रारम्भिक कालहिसँ सेवा निवृति काल धरि भिन्न-भिन्नउत्सवपर नाटकक, एकंाकी प्रहसनक मंचनमे निर्देशकक रूपमे सम्वद्ध रहलाह जकर प्रतिफल हमरा लोकनि देखि चुकल छी जे मैथिली फिल्मक अभ्युत्थानार्थ कन्यादानमे लालकाकामे अभिनय क’ कए मैथिली रंगमंचक विकासार्थ अभियानक अवदान देलनि जकर फलस्वरूप ओ समस्त मिथिलांचलमे लोकप्रियता अर्जित कयलनि। इएह कारण अछि जे हिनकामे रंगमंचोपयोगिता अद्यापि अक्षुण्ण छनि, जकर प्रतिफल ई भेल जे कतिपय नाटकक एकांकी ओ प्रहसनक मंचन हिनक कुशल निर्देशनमे भेल। ओ समाजकेँ अत्यन्त समीपसँ देखलनि तथा ओकर सजीव चित्र अपन एकांकी ओ प्रहसनमे सामाजिक यथार्थक वास्तविक मूल्यांकनमे भेल अछि। ई अपन एकांकी ओ प्रहसनमे मिथिलांचलक सामाजिक जीवनक यथार्थवादी स्वरूपक उपस्थापन कयलनि। ओ नव समाजक कल्पना कयलनि तथा आधुनिक जीवनसँ आयल विकृतिकेँ केन्द्र-विन्दु बनौलनि जे सामाजिक परिप्रक्ष्यकेँ जनबामे सहायक सिद्ध भेल।मैथिलीक विभिन्न पत्रिकादिक अन्वेषण अनुसंधान ओ सर्वेक्षणोपरान्त अद्यापि हिनक जे एकांकी ओ दृष्टि पथपर आयल अछि ओ थिक टोपी (वैदेही 1950) समाधान (1955)मे संग्रहीत प्रहसन आधुनिक पाठ्य प्रणाली दुइ एकांकी निरक्षरता निवारक पाठशाला एवं श्रमदान, घरैया लूरि (वैदेही नवम्बर-दिसम्बर 1958),मलरवि (मिथिला दर्शन 1965) बाइचान्स (मिथिला मिहिर 14मार्च1965) ब्रह्मस्थान (पटना रेडियोसँ प्रसारित) हाकिमक हाकिम वा ननदिओक ननदि,दिशा बोध (मिथिला मिहिर 16 जुलाइ 1978) पत्रिकादि एवं विभिन्न संग्रहमे संगृहीत अछि। एम्हर आबि क’ ओ समग्र एकाकी एवं प्रहसनक संग्रह प्रकाशित कयलनि अछि खजवा टोपी (2005)क नामे जाहिमे कौआ ल’ गेल कान (1998) एक नव एकांकी दृष्टिगत भेल अछि। एहि ट्टष्टिसँ हुनक कुल मिला क’ एगारह एकांकी प्रकाशित अछि जाहि दुइ प्रहसन अा शेष एकांकीक परिप्रेक्ष्यमे हिनक मूल्यांकन करबाक उपक्रम कयल जा रहल अछि। ओ मैथिलीक एहि विधान्तर्गत एक नव प्रतिमान उपस्थित करबामे सहायक भेलाह।हिनक, एकांकी ओ प्रहसनमे पाठक एवं दर्शककेँ मिथिलांचलक समाजक प्रतिविम्ब भेटैछ। ओ अपन एकांकी एवं प्रहसनमे समाजमे प्रचलित समस्यादिक स्पष्ट अंकन, सूक्ष्म निरीक्षण एवं विषय उपस्थापन अत्यन्त प्रभाव पूर्ण शैलीमे कयलनि। ओ जाहि समस्याकेँ उपस्थित कयलनि अछि, ओ ओहि कालक सापेक्ष धरि सीमित नहि रहल, प्रत्युत भविष्य कालीन परिणामक स्पष्ट अंकन करबामे सहायक भेल। हमर धारण अछि जे भविष्यमे सेहो हिनक एकाकी एंव प्रहसन ओहिना प्रभाव अनुभूत हैत। कतिपय समस्या एहन अछि जे कोनो स्थितिमे कहियो नष्ट नहि हैत - जेना दलितपर भेनिहार अन्याय, अत्याचार, शोषण, पीड़न शिक्षाक परिवर्त्तित स्वरूप, भ्रष्टाचार, राजनीतिक भ्रष्टता, सामाजिक असमानता इत्यादिकेँ ओ एकांकी एवं प्रहसनमे युगीन सन्दर्भकेँ महत्व देलनि। ओ जीवन पर्यन्त अध्ययन-अध्यापनसँ सम्वद्ध रहलाह आ समाजक विभिन्न स्तरक विद्यार्थीकेँ अत्यन्त समीपसँ दैखलनि। अोकर कतिपय समस्यादि जे हुनक मनमे गड़लनि तकर ओ एकांकी एवं प्रहसनमे सजीव रूपेँ प्रस्तुत करबाक उपक्रम कयलनि। जेना कोनो कानून बनैत अछि सर्वसाधारणकेँ न्याय दियबाक हेतु, किन्तु कखनो-कखनो न्यायमे एतेक बेसी जड़ता आबि जाइत छैक जे ओहिसँ न्याय नहि भेटि पबैछ। अतएव परिवर्त्तनशील समाजक लेल आवश्यकता अछि जे कानूनमे सेहो समय-समयपर परिवर्त्तन हो। कैंसर अत्यन्त पीड़ादायक बिमारी छैक जकर औषधि नहि छैक। एकमात्र मृत्युक अतिरिक्त आन कोनो उपाय नहि छैक। तखन दोसर यथार्थ दया मरणक कानून हैबाक चाही। मैथिली दृश्य काव्यमे ई दस्तक देलनि प्रहसनकारक रूपमे। हिनक पहिल प्रहसन प्रकशित भेल टोपी। एहि प्रहसन अनुशीलनसे अवबोध होइछ जे एहिपर व्यंग्यसम्राट हरिमोहन झा (1908-1984) क प्रसिद्ध प्रहसन बौआक दाम (1946)क स्पष्ट प्रभाव अछि। फ्रेंच नाटकककार मौलियर (1622-1673) जहिना अपन नाटककमे हास्यक आयोजनक हेतु कतिपय साधनकेँ अपनौलनि तहिना ई अपन टोपी प्रहसनमे सेहो एकर आयोजन कयलनि, किन्तु स्थल-स्थलपर एहि जार्ज बनार्ड शाँ (1856-1950)क समान गम्भीर व्यंग्यक रूप परिलक्षित होइत अछि।अाधुनिकपाठ्य-प्रणाली (1955)मे प्रहसनकार सरकारक आधुनिक शिक्षा नीतिकपरिप्रेक्ष्यमे एकशिक्षकक हैसियतसँ जे अनुभव कयलनि तकरे पृष्ठभूमिमेएकरा परिवर्त्तित सामाजिक परिवेशमे प्रस्तुत कयलनि अछि। मैथिलीक इतिहासकारएकरगणना एकांकीकश्रेणीमेकयलनिअछि, किन्तु ई विशुद्ध रूपेँ प्रहसन थिक, जाहिमे हास्य-व्यंग्यकधारा प्रवाहित भेल अछि। प्राचीन ओ नवीन शिक्षा प्रणालीकपरिप्रेक्ष्यमे प्रहसनकारएकर कथा भित्तिक निर्माणकयलनि अछि जे पाठक एवंदर्शककेँमनोरंजन करबाक हेतु प्रचुर अवसर प्रदान करैत अछि। प्रचीन परम्परानुसारजतय साले सालधौतपरीक्षोतीर्णपंडित लोकनि दरभंगा महाराजक ओतय गौरवान्विक होइत छलाह ततहि आधुनिकपाठ्य-प्रणालीकपरिप्रेक्ष्यमे परीक्षातँसत्यनाराण पूजाक समान संकरातिञेँ-संकरातिञेँभ’रहल अछि। एतय प्रहसनकार समसामयिक समाजमेप्रचलितसरकारक आधुनिक पाठ्य-प्रणालीमे प्रचलित शिक्षा नीतिपर व्यंग्यकरैत छथि जखन देश स्वतन्त्र भेल छल, नव-नव योजना कार्यान्वितभेल जाहिसँ शिक्षा जगत सेहो बाँचल नहि रहि सकल। परिवर्त्तित परिवेशमेप्रहसनकारकव्यंग्य कतेक मर्मस्पर्शी थिक तकर अवलोकन तँ करूबचकानी :बापरे!से धरि सत्ते, छोट-छोटनेना सब हक्कर पेलैत
आधुनिक पाठ्यप्रणाली प्रहसनक वैशिष्ट्य अछि जे प्रहसनकार सामाजिक परिवेशक यथार्थ मानसिकताक घटना चक्रक आधारपर हास्य-व्यंग्यक आयोजन क’ कए जतहि एक भाग समाजकेँ हँसौलनि अछि ततहि दोसर भाग ओकरा माध्यमे मानसिक स्थितिकेँ परिवर्त्तित करबाक प्रयास कयलनि अछि। उपर्युक्त प्रहसनक मंचन एम. एल. एकेडमी, लहेरियासरायक वार्षिकोत्सवक अवसरपर भेल जतय तत्कालीन बिहार सरकारक शिक्षा मंत्री हरिनाथ मिश्र उपस्थित रहथि। एकर निर्देशन प्रहसनकार स्वयं कयने रहथि।
एकांकी:
देशक पुननिर्माणक आवश्यकता एवं सामाजिक चेतनाकेँ ल’ कए मैथिलीमे एकांकी लिखनिहारमे एक सजग एकांकीकारक रूपमे मैथिली एकांकी द्वारपर दस्तक देलनि। एहि दृष्टिएँ हिनक निरक्षरता निवारक पाठ्शाला, श्रमदान, घरैया लूरि, ब्रह्मस्थान, हाकिमक हाकिम वा ननदिओक ननदि, मलरवि, दिशा बोध एवं कौआ ल’ गेल कान, इत्यादि मैथिलीमे उल्लेखनीय एकांकीक रूपमे चर्चित अछि जाहि आधारपर हिनका मैथिलीक सफल एकांकीक रूपमे परिगणित कयल गेल छनि। हिनक उपलब्ध एकांकीक विश्लेषण नाटकीय तत्वक आधारपर करब समीचीन होयत। मनुष्य एक सामाजिक प्राणी थिक तेँ ओकर मूल्यांकन सामाजिक दृष्टिएँ अपेक्षित अछि।
वस्तु :
नाट्य तत्वक अन्तर्गत वस्तुक सर्वाधिक महत्वपूर्ण स्थान अछि। वस्तु द्वारा एकांकीक गतिशील होइत अछि। रस-निष्पत्ति, चरित्रक सजीवता एवं गतिशीलताक लेल वस्तुक निर्माण कयल जाइत अछि। एहि दृष्टिएँ वस्तु एकांकीक प्रमुख तत्वक रूपमे स्वीकारल गेल अछि। एकरा अन्तर्गत कार्यावस्था वा व्यापार तत्व एकांकीकेँ सफल ओ सप्राण बनबाक उद्देश्यसँ कयल जाइत अछि। कार्यक गाति द्रुतगतिएँ बढ़यबाक दिशामे वस्तु-विन्यास श्रेष्ठ माध्यम थिक, कार्य एकांकीक प्रमुख साध्य थिक। नाटकीय सौष्ठवकेँ वस्तु-संगठन एवं व्यापक समुचित योजनाक रूपमे देखल जाइत अछि। एहि प्रसंगमे पाश्चात्य आलोचक ई.एम. फार्स्टरक कथन छनि जे कथानक घटनाक ओ कालक्रमानुसार वर्णन थिक जाहिमे कार्य-कारण-सम्बंधपर विशेष बल रहैत अछि। नाटकक वा एंकाकीमे संघर्ष वा द्वन्द्वक महत्ता सर्वोपरि अछि। तेँ वस्तु विन्यासक वा एकांकीमे संधर्ष वा द्वन्द्वक महत्ता सर्वोपरि अछि। तेँ वस्तु विन्यासक अन्तर्गत कथानकपर दबाब ओकर प्रतिक्रियाक अंकन कयल जाइछ। वस्तु-विन्यास लेखकक उद्देश्यक अनुरूप क्रमवद्धता एवं विस्तार ग्रहण करैछ। अतएव एकांकीकार वस्तु-विन्यास करबा काल जीवनमे घटित भेनिहार समसामयिक जीवनसँ सम्वद्ध रहैत छथि, कारण मानव जीवनसँ विच्छिन्न कोनो साहित्य उत्कृष्ट नहि भ’ सकैछ।
निरक्षता निवारक पाठशाला (1955)मे एकांकीकार जाहि समसामयिक समस्याक उपस्थापन एहिमे कयलनि अछि तकर संकेत ओ पचास वर्ष पूर्वहि कयने रहथि तकर प्रतिरूप बीसम शताब्दीक नवम दशकमे सरकारक माध्यमे निरक्षरकेँ साक्षार बनयबाक दिशामे प्रयास भेल अछि। सरकार वयस्क शिक्षा योजनापर करोड़क करोड़ रूपैया खर्च करैत जा रहल अछि जकर मूल उद्देश्य छैक जे कोहुना प्रत्येक भारतीयकेँ साक्षर बनाओल जाय। साहित्य-चिन्तक कतेक दूरदर्शी होइत छथि तकर वास्तविकताक परिचय एहि एकांकीक प्रणयनसँ पाठक वा दर्शककेँ उपलब्ध होइत छनि। समसामियक परिवेशमे सरकार वयस्क शिक्षा नीतिकेँ क्रियान्वित करबाक हेतु नुक्कड़ नाटकक आयोजन करैत अछि। जनसामान्यकेँ एहि दिशामे आकर्षित करबाक कतिपय प्रलोभन दैत अछि। तथापि ओकर कतेक परिणाम ओकरा भेटि रहल छैक तकरा स्पष्ट करबाक प्रयोजन नहि, प्रत्युत्त अनुभव करबाक योग्य थिक। किन्तु एकांकीकार समाजक एहि ज्वलन्त समस्याक सम्बन्धमे कतेक पूर्व ध्यानाकर्षित कयने छलाह तकर स्पष्टीकरण उक्त एकांकीक मननसँ स्पष्ट भ’ जाइत अछि। नेना बाबू ने तेना सोने झाकेँ शिक्षित करबाक निमित्त प्रयासरत भेलाह जकर फलस्वरूप ओ शिक्षित भ’ गेलाह। एकरा माध्यमे एकांकीकार एहि विषयकेँ उद्घाटित करबाक उपक्रम कयलनि अछि जे देशक उन्नति तखने सम्भव अछि जखन प्रत्येक भारतीय शिक्षित क’ कए ज्ञानक ज्योति प्रज्वलित क’ कए एकर वास्तविक महत्व बुझथि। तखने मातृभूमिक स्वतन्त्रताक वास्तविक अर्थ बुझबामे तथा अपन अधिकार ओ कर्त्तव्यक पालनमे सक्षम भ’ सकताह अन्यथा सब प्रयास निरर्थक अछि। एहि निमित्त आवश्यक अछि जे जनसामान्यकेँ शिक्षित कयल जाय। एहि प्रसंगमे चतुर्भुजक कथन छनि:
जतेक पढ़ल लिखल लोक छी से यदि प्रतिज्ञा करी आ’ कम-सँ
कम दस व्यक्तिकेँ शिक्षित बनाबी। एक सँ दस, दस सँ सै,
उपर्युक्त वातावरणक पृष्ठभूमिमे एकांकीकार समाजक समक्ष एक प्रतिमान उपस्थित कयलनि अछि जे शिक्षित समाज भ’ कए अपन सामाजिक दायित्वक संगहि-संग राष्ट्रीय दायित्वकेँ बुझि देशक प्रति अपन त्याग कर्तव्यकेँ बुझथि। ई तखने सम्भव भ’ सकैछ जे लोक अपन अधिकार ओ कर्त्तव्यक प्रतिपूर्ण साकांक्ष भ’ पौताह अन्यथा ई संभव नहि। एहि दृष्टिएँ एकर कथानक समाजकेँ अपन अधिकार ओ कर्तव्यक प्रति दिशा-बोध करबैत अछि।
आधुनिक परिवेशमे दिन प्रतिदिन समसामयिक समाजक व्यक्ति आराम तलब बनल जा रहल अछि। ओ जेना श्रमक महत्वसँ अपरिचित भ’ गेल अछि। व्यक्ति-व्यक्तिमेे एतेक वेसी ऊर्जा छैक जे ओ सम्भव कार्य सेहो सम्भव क’ सकल अछि। तेँ मानव जीवनमे श्रम सर्वोपरि साधन थिक। एकांकीकार श्रमदान (1955) एकांकीमे समाजकेँ श्रमोन्मुख बनयबाक उद्देश्यसँ, शैशवावस्थहिसँ श्रमक महत्वकेँ बुझयबाक हेतु एहि एकांकीक रचना कयलनि। स्वातन्त्र्योत्तर भारतक सर्वतोमुखी विकासक शिक्षाक नव नीतिमे एकर उपयोगिताकेँ उद्घाटित करबाक उद्देश्यसँ अाधुनिक पाठान्तर्गत बुनियादी शिक्षाकेँ महत्व देबाक उद्देश्यसँ श्रमदान करबाक प्रवृत्ति जगेबाक लेल एहि एकांकीक ओ रचना कयलनि। एकरा माध्यमे आर्थिक स्वतन्त्रता तँ आसानीसँ भेिट जा सकैछ। अतएव तन-मन, धनसँ अपन मातृभूमिक सेवामे तत्पर भ’ जयबाक प्रयोजन अछि। व्यक्ति-व्यक्तिमे एहि भावनाकेँ जगयबाक हेतु जे प्रयास भेल ओ तँ अपन स्थानपर रहल, किन्तु विद्यालय, महाविद्यालय एवं विश्वविद्यालय स्तरपर ए.सी.सी., एन.सी.सी., एन.एस.एस., सदृश योजनाकेँ क्रियान्वित करबाक लेल स्थापना कयल गेलैक जकर मूल उद्देश्य छलैक श्रमदान करबाक प्रवृत्ति जगेबाक तथा भावी संतनिकेँ शेशवास्थाहिसँ अनुशासनक सूत्रमे बान्हल जाय जे भविष्यक हेतु लाभ प्रद भ’ सकैछ तेँ तँ ज्ञान-धन कहैछ:
देशक एक-एक गोटेसँ निवेदन अछि जे निर्माण कार्यमे
तन-मन-धनसँ सहायता करू। श्रमदानक भुखलि
भारत माता अहाँक आह्वान कै रहल अछि।(सामाधन, पृष्ठ -27)।
एहि प्रवृत्तिक उदय भेलासँ देशक नव-निर्माण निश्चित रूपेँ हैबाक सम्भावना अछि। सरकार एहि शिक्षा नीतिक सराहना करैत छनि आ जे स्कूल एवं कालेजमे पढ़निहारपर दबाव वा जनमानस उत्साहित भ’ कए एहि दिशामे कार्यरत हैताह। तखन सुन्दर लालक कथन छनि:
जे सोचलक ई बात बड़ बुधियार छल। देखहक आब पढ़ैत
छैक बारहोवर्णक धियापूता, सबकेँ नोकरी गेटतैक नहि,
तखन सब बेकार भेल गामेपर एहि खोन्हीसँ ओहि
खोन्ही ढ़हनाइत फिरैत छल से तँ नहि ने हैत। (समाधान, पुष्ठ-32)।
अनादि कालहिसँ समाज दुह वर्गमे विभाजित रहल अछि जकरा धनीक-गरीब वा शोषक-शोषित वा सम्पन्न-विपन्न आदि विविध संज्ञासँ विभिन्न समयमे सम्बोधित कयल जाइत रहल अछि। सामाजिक विषमता सबसेँ ज्वलन्त समस्या थिक जकर फलस्वरूप समाजक विभाजन भ’ गेलैक नया समाजन्क वर्त्तमान स्वरूप विलुपित भ’ गेल। आर्थिक परिस्थिित वा हित-सम्बन्धक आधारपर समाज मुख्यत: तीन श्रेणीमे विभाजित अछि। उच्च वर्ग, मध्य वर्ग ओ निम्न वर्ग। उपर्युक्त आधारपर समाजक अन्तर्गत वर्ग वैषम्यक आगमन भेलैक। सामाजिक वातावरणक उपर्युक्त पृष्ठभूमिमे हिनक ब्रह्मस्थान एक उल्लेखनीय एकांकी थिक, जाहिमे एकांकीकार शोषित वा गरीब वा विपन्न वर्गपर होइत अत्याचारक वास्तविकतासँ अवगत करौलनि अछि। ग्रामीण परिवेशमे एहन परम्परा रहल अछि जे गामक डिहबाक अर्थात ब्रह्मस्थान गामक न्यायालय प्रतीक मानल जाइत छल, जतय नीक अधलाहक विश्लेषण क’ कए दोषीकेँ दण्ड देल जाइत छलैक, जकर ओ साक्षी होइत छलाह। समाजक आचार संहिताक ओ प्रतीक होइत छलाह। ब्रह्मस्थान जतय गाममे रहनिहारक सुख-दुःखक समान रूपेण सहभागी हाेइत छथि। समाज कल्याण जनिक सर्वप्रमुख वैशिष्ट्य छनि तथा सामाजिक कल्याणमे अपन कल्याण मानैत छथि। एहन न्यायालयमे बैसि क’ लोक दूधक दूध आ पानिक पानि न्याय करबामे वस्तुतः सक्षम होइत छथि। वैह डिहबार समाजमे सतत पूजित होइत रहल छथि तथा समाज हुनक सम्मान करैत आयल अछि।
बदलैत समाजिक परिवेशमे एहन मान्यतामे परिवर्त्तन भेल जकर परिणाम भेल अछि जे स्वातंत्र्योत्तर भारतमे राम राज्यक स्थापनाक उद्देश्यसँ ग्राम पंचायतक स्थापना कयल गेलैक तथा ओकर प्रधान मुखियाक हाथमे गामक न्याय करबाक उत्तरदायित्व देल गेलनि। मुदा मुखिया न्याय की करैत छथि ओ तँ अन्यायक प्रतीक बनि क’ अपन राक्षसी प्रवृत्तिसँ समाजपर अत्याचार करैत छथि। एही यर्थाथताक पृष्ठभूिममे एकांकीकार ब्रह्मस्थान एकांकीक कथाभित्तिक निर्माण कयलनि अछि।
पात्र एकांकी प्रणेताक मानसिक सन्तान होइछ। ओकरामे रक्त बीज संचरण करैछ। ओहिमे संकल्प-विश्वासक गोत्रता तथा जीवन दर्शनमे वंशजता रहैछ। ओकर समस्त अभिजात्य कौलिक रहैछ जकर सम्पूर्ण वर्ण शुद्व सेहो रहैछ। समग्रत: अपन प्रणेताक जीवन्त रंग-साक्षत्कारक जीवन्त रचना थिक। ओहिमे रागात्मकता, आसंग सृजन-संकल्पना, नाट्यानुभव, रंग- संस्कार तथा रंग-राशिक तात्विक संधातसँ उद्भूत रंगपुत्र अछि। एकांकी प्रणेताक आन्तरिक रंगयज्ञक रंग कुण्डसँ उत्पन्न तथा वरदान रूपमे प्राप्त रंग सिद्धि रंगवंशी रंगकुमार अछि। एकांकी प्रणेताक रंग प्रक्रियामे रचनामे पात्र केहन होइछ? ओ रंग-प्रक्रियामे कतयसँ अबैत अछि? एहि प्रश्नसँ बँचि क’ आगाँ जायब युक्ति संगत नहि होयत। एखन धरि बहुधा पात्रक गुण-प्रकार वर्ग तथा ओकरा संगक बात होइत अबैत हो, अधिकांशतः पृष्ठपेषण होइत अछि। पात्रक रंग प्रक्रियापर बड़ कम विचार भेल अछि। पात्र तँ रचनाकारक मानसिक सन्तान होइछ। रचनाकारक जीवनगत प्रतिवद्धतामे पात्रक मर्यादा थिक। ओ सेहो जीवनक प्रति ओहिना प्रतिवद्ध होथि।
हिनक पात्र योजनापर दृष्टिपात करैत छी तँ स्पष्ट भ’ जाइछ जे ओ मध्य एवं निम्नवर्गीय सामाजिक परिवेशक प्रतिनिधित्व करैत देखल जाइत अछि जकरा समक्ष रोजी-रोटीक संगहि-संग अपन जीवको्पार्जनार्थ विविध समस्या सुरसा सदृश मुह बौने ठाढ़ छैक। एहि दृष्टिएँ ब्रह्मस्थान एवं घरैयालूरिक अधिकांश पात्र निम्न गमैया सामाजिक परिवेशक प्रतिनिधत्व करैत अछि। ननदिओकेँ ननदि, मलरवि, दिशाबोध, वाइचान्स, कौआ ल’ गेल कानक अधिकांश पात्र सेहो ओही श्रेणीमे अबैत छथि। मध्यम वर्गीय श्रेणीमे घरैयालूरिक महेन्द्र बाबू ब्रह्मस्थानक हरिवंश बाबू एवं ननदिओकेँ ननदकि चेयरमैन प्रतिनिधित्व करैत छथि। उच्च वर्गक पात्रक अभाव हिनक एकांकीमे अछि।
वस्तुत: हिनक पात्रक संघर्षमे सामाजिक समायोजन (सोसल एडजस्टमेण्ट)क भावना सन्निहित अछि। हिनक आत्मसम्मानी पात्र अपन प्रकृतिक विरोधी नकारात्मक प्रवृत्तिक सामाजिक प्रवत्तिसँ अपन मेल नहि बैसा पबैत अछि। अतएव समायोजनक स्थितिमे ओ मानसिक आशांतिक अनुभव करैत अछि जे कोहुना ओहि मानसिक तनावसँ मुक्ति भेटय एकरा हेतु ओ अपन समायोजनक कारण भूत विरोधी प्रवृत्तिकेँ परास्त करय चाहैछ। एहि प्रयासमे ओकर समाज-विरोधी प्रवृत्तिसँ संघर्ष करय पड़ैत छैक।
एहि प्रकारेँ आत्मसम्मानी पात्रक संघर्ष सामाजिक समायोजनक दिशामे कयल गेल एक प्रयास थिक। इएह हुनक अन्त:स्थ सामाजिक प्रेरणाकेँ व्यावहारिक क्षेत्रमे आनि क’ उपस्थित क’ दैत अछि। एहन संघर्षमय प्रयासक फलस्वरूप आत्मसमानी पात्रक व्यक्तित्व निर्मित्त भेल अछि जे हिनक मिथिलांचलक समाजक एकांकीक अनुपम देन थिक। ब्रह्मस्थानक पचकौड़ी एही श्रेणीक पात्र अछि जे अपन आत्म-सम्मानक रक्षार्थ ब्रह्मस्थानकेँ कोड़ि क’ हुनक अस्तित्वकेँ मेटैबाक लेल तैयार अछि।
सत्ता आँखिक सोझॉं नव-दर्शनक निर्माण करैत अछि जहिमे एकमात्र स्व रहैत अछि। स्वार्थान्ध सत्ताकेँ जीवित रखबाक हेतु मदति कयनिहार व्यक्ति आत्मकेन्द्रित बनि जाइत अछि। किन्तु ओकरा संधर्ष ओ करैत अछि जकरा लोकतन्त्रमे विश्वास एवं निष्ठा छैक। जे व्यक्ति सत्ताक विरोधमे नारा लगबैत अछि तकरापर विपत्तिक पहाड़ टूटि पड़ैत छैक। तथापि नैतिकता आ सत्ताक बलपर व्यक्तिक मनोबल बढ़ैत छैक आ असत् वृत्तिक संरक्षक कालजयी सेहो सद्वृत्तिसँ डेराय लगैत अछि। एहि प्रकारक जन-जागृतिक कार्य एकमात्र साहित्ये द्वारा संभावित अछि। हरिवंश बाबू गामक मुखिया छथि तेँ हुनक आज्ञाक बिना गामक एक पात पर्यन्त नहि हिल पबैत अछि। ओ एतेक वेसी स्वार्थान्ध छथि जे ओ अपन स्वक पूर्तिक निमित्त निरीह सुगियापर प्रहार करबामे कनेको कुठित नहि होइत छथि, कारण ओ हुनकर बेटा नूनू बचबाक आज्ञाक उल्लंघन कयलक अछि, जाहिसँ हुनका चोट पहुँचैत छनि। यद्यपि ओकर बेटा मखना अठारह दिनसँ ज्वराक्रान्त छैक माया, मोह, तथा ममता नामक कोनो वस्तु हुनक अन्तरात्मामे नहि छनि। तेँ निर्दयता पूर्वक व्यवहार करैत छथि जकर परिणाम अत्यन्त भयावह हाेइछ।
जाहि ग्रामांचलमे अशिक्षा एवं अन्ध श्रद्धाक प्रभाव रहत ओतय निर्धनता तथा शोषणक परम्परा निश्चित रूपेँ रहतैक। अधंश्रद्धाक प्रतीक छथि पंचकौड़ी तथा हुनक पत्नी सुगिया जे ब्रह्मस्थानपर कबुला पाती क’ कए मखनाक नीके होयबाक कामना करैत अछि। शोषित वर्गमे एकता अवश्य अछि तथापि ओ अन्यायसँ डेरायल रहैत अछि, किन्तु ओहिसँ मुक्त होयबाक इच्छा अवश्य रखैत अछि। मुदा सामाजिक परिवर्त्तित परिवेशमे से सम्भव नहि भ’ पबैत अछि।
वर्त्तमान परिवेशमे एक दोसराक उपयोग करबाक पाछॉं बेहाल अछि। एहि लेल कोनो तरहक योग्यता अपेक्षित नहि, प्रत्युत एक हथकण्डाक प्रयोजन अछि। मुदा एतबा निश्चित अछि जे लोक अपन लाभक लेल आेकर उपयोग दोसरापर करैत अछि। ई परम्परा समाजमे सतत चलैत रहैत अछि। एक बेर आक्टोपसक शिंकजामे पड़ि़ गेलापर वापसीक मार्ग अवरूद्व भ’ जाइत छैक। घरैयालूरिक महेन्द्र बाबू आ ब्रह्मस्थानक हरिवंश बाबू एही श्रेणीक पात्र छथि। जतय महेन्द्र बाबू अहि श्रेणीक प्रतिनिधि छथि जे शोषित वर्गक शोषण सूदिपर रूपैया लगा क’ करैत छथि, आ समाजक साइलॉक सदृश छथि जे खदुकाक कोंढ़-करेज पर्यन्त खोरैैबामे कनियो कुठित नहि होइत छथि ततहि हरिवंशबाबू एक अहंकारी व्यक्ति छथि, जे शोक वर्गपर अत्याचार करैत छथि। यद्यपि शोषित समाज हुनका सभक गतिविधिसँ पूर्णरूपेण परिचित अछि तथापि बेर-घड़ीपर वैह काज अबैत छथिन तेँ विरोध करबाक प्रश्ने ने उठैछ।
अत्यल्य पात्रक प्रयोग क’ कए दिशाबोध एकांकीक रचना एकांकीकार कयलनि। एहिमे कुल चारि पात्र अछि। नूनू, हुनक वृद्ध पिता, सुन्दर तथा हुनक युवती पत्नी। हमर सामाजिक परिवेशक उक्त चारू पात्र मानसिक विश्लेषण करबामे सक्षम भेलाह अछि। आधुनिक सामजिक परिवेशक प्रतीक छथि सुन्दर जे भौतिकवादी युगमे अपन जीवनकेँ सुखी-सम्पन्न सानन्दित बनयाबामे निम्नसँ निम्न स्तरपर जा सकैत छथि। किन्तु युवती पत्नीक विद्रोही तेवर एतेक बेसी प्रखर अछि जे हुनका सोझाँमे ओ अँटकि नहि पबैत छथि। किन्तु नूनू कर्तव्यनिष्ठ पात्र छथि जे एम.ए. इन फिलॉसफी रहितहुँ अपन कर्त्तव्यपरायणता संगहि संग पितृ एवं मातृभक्तिकेँ अपन पुनीत कर्त्तव्य बुझैत छथि। ओ दिग्भ्रमित सुन्दरकेँ आदर्श जीवन एवं कर्त्तव्यपरायणता पाठ अपन व्यवहारसँ पढ़ा क’ दिशाबोध करबैत छथि। नूनूक चरित्रसँ शिक्षित भ’ कए सुन्दर अपन संग मायक इलाजक लेल तत्परता देखायब अपन पुनीत कर्तव्य बुझैत छथि। एकांकीकार दिग्भ्रमित सामाजिकपरिवेशक जे वास्तविक मानसिकता भेल जा रहल अछि तकर यथार्थतासँ जन सामान्यकेँ परिचित करयबाक प्रयास कयलनि अछि जे आध्ाुनिक परिवेशमे उपेक्षणीय नहि प्रत्युत ग्रहणीय अछि।
संवाद :
रंग रचना चाक्षुष यज्ञ थिक तथा रङ्गानुष्ठान ओकर कर्मकाण्ड। संवादक ऋचा स्तवनसँ युग पुरुषकेँ साक्षात् कयल जाइत अछि। रंगानुभव यज्ञ पुरुषक एहि गायित्री गायनसँ अवगाहन पबैत अछि आ सम्पूर्ण रंगकर्ममे प्रत्यक्ष होइत अछि। अतएव संवादक मन्त्रोचारसँ रंग कर्मक साक्षात्कार होइत अछि। एहि ऋचा गायनक निश्चित व्याकरण अछि। एहि प्रकारेँ संवादक प्रस्तुतीकरणक सेहो एक संहिता अछि जे ओहिमे निहित अछि। संवाद रंगानुभवक आत्मज थिक। संवाद रंग कर्मक व्यवहार ओ आचारण थिक निर्देशक, सूत्रधार ओ रंगकर्मीक संवादमे रंगकर्म, मंचन आ अभिनयक दिशाक अन्वेषण करैत छथि। कारण संवादक प्रत्येक शब्द, वाक्य रंगसिद्धिमे रहैत अछि। अतएव पूर्ण संवाद रचनामे एक तँ प्रत्येक शब्दसँ रंगकर्मक किरण फुटैत अछि, दोसर सम्पूर्ण संवाद एहन रंगसिद्ध शब्दक अनुशासित समन्वयसँ एक एहन आलोक विम्ब प्रस्तुत करैत अछि जे रंगकर्मक दिशा संकेत करैत अछि।
संवाद पात्रक बहुविधि व्यक्तित्वक दर्पण थिक, ओकर विधायिका चारिित्रकताक समानुपातिक विकासक मानदण्ड थिक। संवाद रचनामे नाटकक प्रणेताक अत्यन्त कठिन भूमिका रहैत छनि। हुनका एकहि संग विविध पात्रक भूमिकामे उतरि क’ ओकर मनःस्थितिक अनुरूप संवाद रचना करय पड़ैत छनि। कतहु संवाद आरोपित नहि लागय, पात्रक प्रकृति ओ रंगवेदनाक प्रतिकूल नहि हो जकरा सतत ध्यानमे राखय पड़ैत छनि।
उपर्युक्त परिप्रेक्ष्यमे हिनक संवाद योजनापर दृक्पात कयलापर स्पष्ट प्रतीत हाेइत अछि जे ओ प्रत्येक पात्रक संवाद-योजना ओकर परिस्थितिक अनुकूलहि निरूपण कयलनि अछि। प्रहसनमे जतय हास्य-व्यंग्यक प्रमुखता रहैत अछि ततय ओ तदनुरूपहि संवाद-योजना कयलनि अछि। हिनक प्रत्येक संवाद एहन बुझना जाइछ जेना ओ स्वयं पात्रक रूपमे उपस्थित भ’ कए अपन बात ओकरा मुहे कहयबाक प्रयास कयलनि अछि। हिनक एकांकी ओ प्रहसनक एक विशेषता अछि जे एकांकीकार ओहिमे पात्रोचित भाषाक संगहि-संग ग्राम्य भाषाक प्रयोग एतेक सहजताक संग कयलनि अछि जकर परिणाम भेल अछि जे हिनक भाषा-शैली अत्यन्त मर्मस्पर्शी बनि गेल अछि। यद्यपि ई संस्कृतक पण्डित छथि जनिका तत्सम शब्दक प्रयोग करबामे विशेष आभिरुचि रहबाक चाही, किन्तु ई भाषा प्रयोगमे एतेक, उदारचेता छिथ जे हिनक चाहे काव्य भाषा हो चाहे गद्यभाषा हो ओहिमे ठेंठसँ ठेंठ शब्दावलीक एतेक प्रचुर परिमाणमे प्रयोग करैत छथि जे पाठकक मर्मकेँ स्पर्श करबामे सहायक होइत अछि। जतेक दूर धरि एकांकी ओ प्रहसनमे भाषा प्रयोगक प्रश्न अछि ओहि परिप्रेक्ष्यमे निर्विवाद रूपेँ जा सकैछ जे लोकोक्तिक प्रयोग करबामे ई महारथ हासिल कयने छथि जे पाठकक ध्यानाकर्षित करैत अछि। प्रहसन ओ एकांकीक भाषाशैली वा संवाद योजना प्रस्तुत करबाक शैली एतेक सक्षम अछि जे नेपथ्यमे कोनो प्रकारक आडम्बर करबाकक प्रयोजन नहि पड़ैछ। रंगमंचक व्यवस्थाक एहन संकेत पात्रक माध्यमे देलनि अछि जे ओकर भूमिकाक नहि निर्माण करैछ। पात्र जखन परस्पर वार्तालाप करैछ तखन अपन मौन, आवेग, स्थिर दृष्टिएँ, कखनो-कखनो हँसि क’ कखनो- कखनो बीचमे रूकि क’ नाटकीय प्रभाव गम्भीर बना दैत अछि। एहि प्रकारेँ मंचीय सम्भावनासँ परिपूर्ण हिनक प्रहसन ओ एकांकी सामाजिक जीवनक विभिन्न समस्याकेँ जहिना-तहिना प्रस्तुत कयलक अछि।
एकांकी एवं प्रहसनक भाषा अन्य साहित्यिक विधादिक तुलनामे एक पृथक संस्कारसँ संयुक्त अछि। यथार्थक आग्रह कारणेँ ओकरा सामान्य जीवनक बोली वर्णक भाषासँ निकट होयब अनिवार्य अछि। हिनक एकांकी ओ प्रहसन सामान्य भाषाक भीतरहिसँ संचरित संस्कारित भेल अछि। एहि रूपमे एकांकीक वस्तुक लेल तथ्ये नहि करैछ, प्रत्युत सम्पूर्ण रचनातन्त्रक निर्माण सेहो करैछ। वस्तुत: हिनक एकांकी ओ प्रहसनक भाषा सम्पूर्ण सम्प्रेषणक भाषा थिक जाहिमे एक-एक शब्द कहल गेल अछि ओ महत्वपूर्ण नहि महत्वपूर्ण अछि एक समग्र प्रभाव आ ओ जे नहि कहल गेल अछि, जे, ध्वनित-व्यंजित मात्र कयल जाइत अछि। भाषा हिनक व्यक्तित्वमे रचल-बचल छनि जे सामजिक परिवेश, मानसिक चेतना सब मिलि क’ हिनक भाषिक प्रतिभाक निर्माण करबयमे सहायक भेल अछि। हिनक सर्जनात्मक बोध, चयन ओ संयोजनक सायास आग्रह सामान्यसँ विशिष्ट बना देलनि अछि।
गीत :
अमर मूल रूपेँ कवि छथि तेँ एकांकीमे सेहाे स्थल-स्थलपर हिनक काव्य प्रतिभाक प्रस्फुटन भेल छनि जकर प्रतिफल घरैयालूरि, हाकिमक हाकिम एवं श्रमदानमे सेहो हिनक काव्य-प्रतिभासँ पाठक एवं दर्शक परिचित होइत अछि घरैयालूरिमे ढ़ोलक झालिपर गबैत एक मण्डली प्रवेश करैत अछि जकर विषय-वस्तु थिक राष्ट्रपिता महात्मा गाँधी द्वारा देखाओल गेल गृह-उद्योग एवं कुटीर-उद्योग, तकर महत्तापर प्रकाश देल गेल अछि। एहि एकांकीमे प्रयुक्त गीतक महत्व मूलस्वर थिक जनसामान्यकेँ एहि दिस आकर्षित करब। हाकिमक हाकिम वा ननदिओक ननदिमे सहो उक्त परम्पराक पालन कयल गेल अछि, जखन मिडिल स्कूलक प्रागंणमे चेयर मैन साहेब उपस्थित भ’ छात्र लोकनिकेँ वार्षिकोत्सवक अवसरपर पारितोषिक देबाक लेल जाइत छथि तखन हुनक स्वागतार्थ स्वागतगानक आयोजन कयल जाइत अछि। श्रमदान एकांकीमे सेहो एहि परम्पराक निर्वाह कयल गेल अछि। स्वयं सेवकक दल कान्हपर कोदारि आ हाथमे छिट्टा ल’ कए श्रमक महत्ताकेँ प्रतिदिन करैत मातृभूमि भारत माताक आह्वान करैत छथि जे मानवतापर दानवताक स्पष्ट झाँकी भेटि रहल अछि। एहन विषम स्थितिमे दलितक उद्धारक हेतु एहिसँ उत्तम साधन आ की भ’ सकैछ ? श्रमक माध्यमे हमरा सभक उद्धार संभावित अछि। एहिसँ प्रेरित भ’ कए गबैया सब मिलि क’ देशक निर्माण, अपन भाग्यक निर्माण तथा भावी संतानक भविष्य निर्माणक हेतु कोसीक वन्दना करैत देखल जाइत छथि जाहिमे मातृभमिक कल्याणार्थ क्रान्तिकारी डेग उठबैत विश्व बन्धुत्वक भावनासँ प्रेिरत भ’ कए अबला-वृद्ध वनिता देशक नव-निर्माणक हेतु सन्नद्ध भ’ जाइत छथि जे त्याग तस्पया, आलस्य, भय, आदिक परित्याग क’ देशक निर्माणमे लागि जाथि। उपर्युक्त तीनू एकांकी गीतक शब्द-विन्यास संगीत परम्परानुरूप अछि।
उद्देश्य :
चन्द्रनाथ मिश्र अमरक जतबे एकांकी ओ प्रहसन प्रकाशमे आलय अछि ओहिमे एकांकीकारमिथिलांचलक परिप्रेक्ष्यमे जाहि सामाजिक समस्यादिकेँ प्रस्तुत कयलनि अछि ओ मात्र मिथिलांचलेक समस्या धरि सीमित नहि अछि, प्रत्युत सम्पूर्ण भारतवर्षक ओहि सामाजिक परिवेशक समस्या थिक जाहि परिवेश मे भारतीय निम्न एवं मध्यवित परिवार गुजर बसर करैत अछि। हमरा जनैत एकांकी ओ प्रहसनक रचनाक पाछाँ एकांकीकारक सर्वाधिक महत्वपूर्ण उद्देश्य रहलनि अछि जे एकरा माध्यमे मिथिलांचक सामाजिक परिवेश पुननिर्माणक संगहि-संग समाजमे एक एहन चेतना अानब जाहिसँ जर्जरित समाजक कायाकल्प कैल जा सकइयै। एक सफल शिक्षक होयबाक कारणेँ व्यावहािरक जीवनक अनुभवक आधारपर एक युगद्रष्टा साहित्कार सदृश ओ इएह सन्देश देबाक उपक्रम कयलनि जे शिक्षा जगतमे आमूलपरिवर्त्तन, परिवर्द्धन ओ परिमार्जनक प्रयाेजन अछि। एहि पृष्ठभूिममे ओ अपन एकांकी ओ प्रहसनक विषयवस्तुक चयन कयलनि जे व्यावहारिक जीवनमे जनसामान्यक हेतु लाभप्रद सिद्ध भ’ सकय।
प्रत्येक व्यक्तिक जीवनक एक सुनिश्चित उद्देश्य होइछ। ओहि ध्येयक प्रािप्तक हेतु व्यक्ति सब किछु तन-मन-धन समर्पित क’ दैत अछि। पुस्तक मनुष्यक गुरु एवं मित्रक संगहि सब किछु अछि। ओहिसँ फराक रहि क’ मनुष्यकेँ सुखक अनुभूति नहि भ’ सकैछ। मृगतृष्णाक पाछाँ-पाछाँ दौड़लासँ मनुष्यकेँ मात्र थकाने होइत छैक। किन्तु पुस्तकमे व्यस्त रहलापर मानसिक समाधान ओ ज्ञानक संगहि सम्मान भेटैछ। अतएव समाजसँ किछु माँगबाक लालसासँ नीक थिक जे अध्ययन- अध्यापनक सत्य दुनिया अपनायब राजमार्ग थिक। चन्द्रनाथ मिश्र अमरक विफुल साहित्य साधनाकेँ देखि प्रतिभाषित होइत अछि जे हिनक साहित्य साधना निशिचत रूपेँ हिनक राजमार्ग छनि जकरा अनुसरण क’ कए एतेक अवदान मैथिली साहित्यकेँ श्रीवृद्वि बनयबामे द’ पौलनि ओ जाहि सामाजिक परिवेशक प्रश्न एकांकी ओ प्रहसनमे उठौलनि ओ निश्चित रूपेँ मिशिलाक पृष्ठभूमिमे एक अभिशाप थिक।
ब्रहास्थान एक उल्लेखनीय एकांकीक रूपमे पाठकक समक्ष अबैत अछि जाहिमे एकांकीकार निम्नवर्गीय गमैया समाजक प्रतीक रूपमे सुगिया ओ पंचकौड़ीकेँप्रस्तुत क’ कए ई जनयबाक उपक्रम कयलनि अछि जे युग-युगसँ सीदित अछि, पीड़ित अछि, जकरापर अत्याचार तँ अवश्य होइत छैक, किन्तु अपन आक्रोशकेँ गामक मुखिया हरिवंश बाबूपर नहि प्रकट क’ कए ब्रह्मस्थानपर प्रकट करैत अछि जे भगवान सेहो शोषक वर्गक संग मिलि क’ अत्याचार करबामे सहयोग देबामे कनेको कुंठित नहि होइत छथि। जाहि समाजमे अशिक्षा ओ अन्धश्रद्धाक प्रभाव छैक ओतय गरीब तथा मजदूरक शोषणक परम्परा बनि क’ रहि जाइत अछि। ओकर मानसिकता एहन छैक जे ओ ने तँ भगवानक विरोध क’ सकैत अछि आ ने शोषक वर्गक प्रतिनिधि बनि क’ मूक रहि सकैछ। ओ अन्यायसँ डेरायल अछि तथा ओहिसँ मुक्ति पयबाक आकांक्षी सेहो अछि। एतय संघर्ष दोसर पक्ष सेहो अछि जे मुखिया एहि अन्यायक एक पुर्जा मात्र अछि।
सामाजिक यथार्थ विषयक चयन करबाक पाछाँ चन्द्रनाथ मिश्र अमरक मुख्य उद्देश्य छनि समाज-सुधार तथा जनसामान्यकेँ एहि दिस आकार्षित करब। एकांकीकार समाजक अन्यायपर प्रकाश द' कए जनसामान्यमे चैतन्य उत्पन्न कयलनि अछि। ओना तँ सभ देशक नाटकककार सामाजिक विषयकेँ आधार बना क’ कतिपय एकांकी ओ प्रहसनकार रचना कयलनि अछि जे पाठक वा दर्शकक आकर्षणक केन्द्र बनल अछि। भारतीय एकांकीकार ओ प्रहसनकार सामाजिक यथार्थक पूर्ण उपयोग कयलनि। प्रस्तुत एकांकीकार सामाजिक विषयक आधार बना क’ सुधार करबाक दिशामे प्रयास कयलनि। ओ मिथिलांचलक सामाजिक जीवनमे विस्तृत कुरीतिकेँ देखलनि तथा ओहिपर व्यंग्यात्मकताक शैलीमे प्रहार कयलनि। एकांकीकारक सुधारक वृत्तिक परिणाम स्वरूप समाजक जीवैत-जैत चित्र जनसाधारणक सोझाँ प्रस्तुत भेल तथा नवीन भावनाक विकासक लेल मार्ग प्रशस्त भेल। समाजक परिष्कार भावनासँ प्रेरित भ’ कए ओ एकांकी एवं प्रहसनक रचना कयलनि तथा सामाजिक परिवेशक अन्तर्गत वर्गगत बिडम्बनाकेँ नष्ट करबाक अद्देश्यसँ ओ हास्य-व्यंगयकेँ प्रमुख साधन बनौलनि।
संभवतः एहि वास्तविकतासँ अवगत नहि रहलाक कारणेँ डाॅ. दुर्गानाथ झा श्रीश (1929-2000) मैथिली साहित्यक इतिहास (1991)मे हिनकापर जे आरोप लगौलनि जे हिनक एकांकी जाहि प्रचार-प्रसारक स्वर अत्यन्त प्रमुख भेलासँ प्रत्येक एकांकी, सरकारी प्रचार साहित्य जकाँ लगैत अछि (पृष्ठ-301)। हमारा दृष्टिएँ दुर्गानाथ झा श्रीशक ई कथन सर्वथा दिग्भ्रमित विचार थिक, कारण साहित्यक प्रमुख उद्देश्य होइछ जे समाजमे घटित भेनिहार घटनाक यथार्थ पाठक ओ दर्शककेँ अवगत करायब, समाजक अभावमे साहित्य महत्वहीन भ’ जाइछ। एकांकीकार समाजक यथार्थक चित्रण क’ वास्तविकतासँ अवगत करयबाक प्रयास कयलनि जे सर्वथा ग्रहणीय अछि, अनुकरणीय अछि, कारण हुनक एकांकी ओ प्रहसनक विषय-वस्तु समाजोन्मुखी तथा समयक जे माँग छल तकरा परिप्रेक्ष्यमे लिखल गेल अछि।
नि:सारण :
चन्द्रनाथ मिश्र अमर अपन प्रहसन ओ एकांकीमे हास्य-व्यंग्यक अवतारणाक लेल विविध पात्र एवं परिस्थिति कथा-वस्तुमे नियोजित कयलनि अछि, कारण हुनक समसायिक सामाजिक परिवेशक अन्तर्गत एही प्रकारक ज्वलन्त समस्या छल जकर ओ अत्यन्त सूक्ष्मताक संग विश्लेषण कयलनि। प्रहसनक कथा अतिरंजित होइत अछि आ प्रहसनक पात्रक विविध क्रियाकलाप सेहो दर्शककेँ हँसबैत अछि। यद्यपि प्रहसन उहपासाम्क होइत अछि तथापि ओहिमे सुधारक भावना सन्निहित रहैत अछि जे हिनक प्रहसनक केन्द्र-विन्दु थिक।
एकांकीमे सामाजिक समस्याक विभिन्न पहलूकेँ ओ प्रभावोत्यादक शैलीमे प्रभावशाली ढंगसँ प्रस्तुत कयलनि अछि।एकांकीकार यथास्थान सहज स्फूर्तिसँ मार्मिक विचारकेँ अभिव्यक्त कयनिहार ग्राम्य भाषाक माध्यमे प्रस्तुत कयलनि। हिनक एकांकी ओ प्रहसनक भाषा तथा ओकरा प्रस्तुत करबाक शैली एतेक सक्षम अछि जे नेपथ्यमे कोनो प्रकारक आयोजनक प्रयोजने नहि पड़ैछ। ई एकांकी ओ प्रहसनमे रंग-व्यवस्थाक एहन संकेत पात्रक माध्यमे देलनि अछि जाहिसँ एकर भूमिका निर्माण स्वयं भ’ जाइछ। एक पात्र दोसरा संग वार्तालाप करैत अपन अावेग, मौन एवं स्थिर दृष्टिएँ बीच-बीचमे रूकि क’ नाटकीय प्रभावकेँ गम्भीर बना देलनि अछि। एहि प्रकारेँ मंचीय सम्भावनासँ परिपूर्ण हिनक ओ प्रहसनक सामाजिक जीवनक यथार्थताक विभिन्न समस्याकेँ एहि प्रकारेँ रू-ब-रू प्रस्तुत कयलनि अछि जाहिसँ ओ लोकनि बिनु भेने नहि रहि सकैछ। हिनक एकांकी ओ प्रहसनक भाषामे सूक्ष्मता एवं प्रत्यक्षता अछि।
चन्द्रनाथ मिश्र अमर अपन समसामयिक जीवनक दैनिक, आर्थिक सामाजिक समस्याकेँ विचार प्रधान ढंगसँ सोझरयबाक प्रयास कयलनि। ओ काल्पनिक जीवनसँ हरि क’ यथार्थक सहरजमीनपर अयलाह। कथानक, पात्र, चरित्र चित्रण, भाषा, वेशभूषा, सभमे यथार्थताक प्रति अभिरुचि हिनक एकांकी ओ प्रहसनक विशिष्टता अछि। यथार्थवादी प्रगतिशील समस्याकेँ ओ एकांकी एवं प्रहसनमे स्थान देलनि। ई नाटकीय भाषाक संस्कार कयलनि, नव भावक संजीविनी ओकरा देलनि एवं कलाक विभिन्न रूपमे सार्थक प्रयोग कयलनि तथा वर्त्तमान मैथिली गद्यकेँ दिशा देलनि। हिनक एकांकी ओ प्रहसनमे रस-निष्पत्ति स्वयं होइत अछि। विशेषत: हास्य-व्यँग्यक ई मैथिलीमे सिद्धस्त लेखक छथि जकर प्रतिरूप हिनक समग्र साहित्यमे उपलब्ध होइत अछि। हिनक एकांकी ओ प्रहसन आभिनयोपयोगी अछि जकरा प्रस्तुत करबाक हेतु कोनो तामझामक आयोजनक प्रयोजन नहि पड़ैछ। हिनक एकांकी-प्रहसन जहिना पठनीय अछि तहिना अभिनीय सेहो। एहि प्रकारेँ हिनक एकांकी-प्रहसनक माध्यमे मिथिलांचलक सामाजक समस्त सामाजिक जीवनक झलक भटैत अछि जे विविध रूपमे प्रत्यक्षीकरण भ’ जाइत अछि।
सुजीत कुमार झा
थाल माटिक पावनि
मिथिलाञ्चल पावनि तिहारक हिसाव सँ धनी क्षेत्र मानल जाइत अछि । कोनो महिना एहन नहि होइत अछि जइमे प्रमुख पावनि सभ नहि हुए । फेर लोक ओतवे उत्साहकेँ संग मनबैत अछि ।
अहिक्रममे थाल माटिक पावनि किछुए दिन पूर्व मिथिलाञ्चलमे सम्पन्न भेल अछि । जुडशीतल पावनिकेँ रुपमे मनाओल जायबला पावनिमे एक दोसरकेँ थाल माटि लगाओल गेल ।
थाल माटिक पावनि मिथिलाञ्चलक हरेक स्थान पर ओतवे उत्साह के सँग मनाओल जाइत अछि । मुदा मिथिलाक राजधानी जनकपुरमे किछ विशेषे देखल गेल । जनकपुरक समाजिक क्षेत्रमे लम्बा समयसँ काज करैत आएल राम युवा कमिटी आ रामजानकी युवा कमिटी अलग अलग स्थान पर थाल माटिक उत्सव मनौलक । ओ उत्सवमे सैयकडो व्यक्तिक सहभागिता छल । राम युवा कमिटी जनकपुरक अध्यक्ष सोहन ठाकुर कहलन्हि — जुडशीतल जाहि उत्साहके सँग पहिले मनाओल जाइत छल ओहिमे किछ वर्ष सँ कमी बुझा रहल छल ।
ओ कमी दुर करबाक लेल उत्वसके रुपमे जुडशीतल मनेलौ ।
उत्सवक बाद पुरे जनकपुर थाल माटि सँ भरि गेल छल । संचारकर्मी रामअशीष यादव कहलन्हि ‘बहुत दिनक बाद जुडशीतलक अनुभव अहिवेर भेल ।’
गाममे सेहो
गाममे कोनो उत्सव हुए वा सत्यनारायण भगवानक पूजा एकटा अलग होइत अछि । लोकके कसि कऽ सहभागिता रहैत अछि । फेर थाल माटिक बात करी तऽ गाममेअहिरुप सँ थालमाटि खेलल जाइत अछि की कतेको दिन तक गाममे थाले माटि नहि रहैत अछि । धनुषा जिल्लाक गंगुलीक गुड्डु गंगुली कहैत छथि — ‘गंगुली गाममे थालमाटि खेलबाक लेल बाहर कमायबला युवासभ जुमि जाइत छी । पावनि सेहो मनालैत छी आ युवा सभ बीच भेटघाट सेहो भऽ जाइत अछि ।’


c: text/html

text:
Monday, August 10, 2015
संयुक्त लोकतान्त्रिक मधेशी मोर्चा द्वारा बृहत अन्तरक्रिया कार्यक्रम सम्पन्न , साथे जराबल गेल मधेश बिरोधि सम्झौता पत्र
चंचल कुमार झा
गौर रौतहट l साओन २४ l संयुक्त लोकतान्त्रिक मधेशी मोर्चा के आई बृहत अन्तरक्रिया कार्यक्रम सम्पन्न भेल हए l मोर्चा के नेता एवम तराई मधेश लोकतान्त्रिक पार्टी के रौतहट जिल्ला अध्यक्ष बाबु लाल साह के अध्यक्षता मे भेल अन्तरक्रिया कार्यक्रममे सरोकारवालासब आख्नी के संबिधान निर्माणके प्रक्रिया प्रारम्भिक मस्यौधा आ मधेश आन्दोलनके सन्दर्भ मे बाट चित भेल हए l नेपाल सदभावना पार्टीके केन्द्रिय अध्यक्ष अनिल कुमार झा के प्रमुख आतिथ्यमे भेल कार्यक्रममे बोलेबाला बक्तासब मधेश आन्दोलन अपरिहार्य जरुरु रहल बतएले रहलन l अख्निके मस्यौधा मधेशी के अधिकारविहीन बनाबेके षड्यन्त्र रहल कहईत बक्तासब अब सडकसे ही अधिकार सुनिशिचित होएके बतएले रहलन l कार्यक्रम के सम्बोधन करईत सदभावना पार्टीके केन्द्रिय सदस्य युवा नेता योगेन्द्र राय यादव अखनी पुरे मधेशीसबके लेल करु या मरु के अवस्था आएल बतएले छत् l इहे मस्यौदा संबिधान के रुपमे लागु कएल गेला पर मधेश आ मधेसी सय वर्ष पिछे परे के बतएलन l हुन् मधेशी के भाषा , पहिचान ,जमिन ,प्रतिष्ठा आ वंश पर षड्यन्त्र पुर्वक हमला भेल कहईत अब मधेशमे विद्रोह होएके आ उ विद्रोह निर्णायक होएके बतएलन l येहिना नेपाल सदभावना पार्टी के केन्द्रिय अध्यक्ष अनिल कुमार झा अखनी पूरान गल्तिसब भुलाके बृहत आन्दोलनके जरुरि रहल बतएले छत् l कार्यक्रम के सम्बोधन करईत नेता अनिल झा शासक वर्ग सब मध्य रातमे मधेसके भुमिके चिर हरण करईत टुक्रा टुक्रा कएले कहईत अब मधेस मे होएबाला विद्रोह से राज्य के झुकाबेके बतएलन l मधेश वादी दल सबमे देखल गेल फुट उपर लक्षित कके हुन् गाँव दुबल जाए सिमान ला मारामारी करे जईसन न कके अधिकार सम्पन्न मधेश निर्माण मे अपने सब प्राण के मोह छोड के निकलल बतएलन l कार्यक्रम मे नागरिक समाज के विजय किशोर झा ,पत्रकार प्रेमचन्द्र झा नेता सब अनिल सिंह ,राजकुमार दास ,शम्भु सुप्रिम समेत के लोग लोग अपन अपन मन्तव्य व्यक्त कएले रहलन l येही बीच सनिचरके रातमे भेल प्रादेशीक आ नागरिकता सहितके चार दलके सम्झौता मधेश और मधेशी विरुद्ध रहल कहईत् मधेशी मोर्चाके कार्यक्रता सव सम्झौता पत्र जरएले हए । एतवारके दिनके करिव ३ बजेके समयमे मधेशी विरोधी सम्झौत खारीज कर नारावाजी करईत् जिल्ला प्रशासन कार्यालय रौतहटके अगाडी मोर्चाके नेता कार्यक्तासव सम्झौता पत्र जलएले हए । उक्त कार्यक्रममे बोलईत् तराई मधेश लोक्तान्त्रीक पार्टी नेता अनिल सिंहले सनिचरके रातमे भेल सम्झौत मधेशी विरोधी रहल कहईत विरोध स्वरुप आजु हमनी ई सम्झौता पत्रके जरएले साथे मधेशी विरोधी मसयौदाके विरोधमे अपन अधिकार स्थापीत करावेवाला हरके मधेशीके ई मधेशी अधिकारके आन्दोलमे सहयोग करेला समेत आग्रह कएले रहलन । येहिना दोसर नेता सदभावना पार्टीके योगेन्द्र राय यादव अव मधेशी, दलित, मुस्लीम, पिछडल वर्गके अपन अधिकार प्राप्तीके लेल आन्दोलनके विकल्प नरहल बताएलन ।
Subscribe to: Post Comments (Atom)

robotstxt: allowed

filter: keep


text:
शास्त्र-पुराण मे वर्णित मधुरतम् जीवनक विषय मे स्पष्टत:जानकारी निर्देशित अछि जे जन्म सँ लऽ कऽ मृत्यु पर्यन्त, जीवन मे 16 गोट संस्कारक उल्लेख भेटैत अछि, जाहि मे "विवाह संस्कार" सर्वाधिक महत्वपूर्ण संस्कार मे सँ एक अछि ।
जतय वर्तमान समयावधि मे एहि संस्कार सभहक नाम तक बिसरल जा चुकल अछि, ओतय विवाह संस्कार नञि केवल अपन अस्तित्व बचौने अछि, अपितु विधिवत् शास्त्रसम्मत विधान द्वारा सम्पन्न होइत आबि रहल अछि ।
आ, से होऊक किएक नञि, "विवाहे" ओ संस्कार थिक जे आन जीव सँ पृथक करैत मनुष्य के परिवार सँ, परिवार के समाज सँ जोड़ैत आबि रहल अछि । फलस्वरूप समाज सँ संस्कृति वा सभ्यता के सृजन होइत अछि । एक मैथिल के तौर पर हऽम सब अपन मिथिलाक सभ्यता-संस्कृति पर बहुत बेशी गर्व करैत आबि रहल छी । एहि गर्वक एक आधार मिथिलाक विवाह पद्धति सेहो अछि । वैदिक विधि-व्यवहार कें अतिरिक्त "सौराठ सभा" आ "पंजी व्यवस्था" मिथिलाक विवाह कें विशिष्टताक संग-संग सर्वोच्चता प्रदान कयने अछि । मैथिलक तीक्ष्ण बुद्धि आ बौद्धिक कौशलताक एक कारण संभवतः विशुद्ध वैवाहिक पद्धति सेहो रहल हयत ।
चूंकि समाज मे नीक आ बेजाय, दुनू प्रकारक व्यक्ति होइत छथि, तैं संस्कृतिक पाछां-पाछां अपसंस्कृति सेहो विकसित भेल जाइत अछि । "सौराठ-सभा" आ "पंजी-व्यवस्था" एकर अपवाद नञि भऽ सकैत अछि ।
तखन परिवर्तन सेहो स्वतः एक शाश्वत नियम अछि । परञ्च जखन एहि प्रकारक परिवर्तन संरचनात्मक होइत छैक तखन एहि बातक अनुभूति कयल जेबाक चाही जे परिवर्तनक माधुर्यता समाजक लेल, संस्कृतिक लेल कल्याणकारी होइत छैक ।
"मैथिल समन्वय समिति" द्वारा आह्वानित मैथिल "वर-वधू परिचय सम्मेलन" एहि प्रकारक कल्याणकारी परिवर्तन अछि । संभवतः आधुनिक सभा अछि । एहि हेतु विनमपूर्वक निवेदन अछि जे आगामी 23 अक्टूबर, 2016 कें आयोजित सम्मेलन मे बेशी सँ बेशी "वर-वधू" केर सहभागिता सुनिश्चित करबेबाक विनम्र प्रयास करी । एहि सम्मेलन मे सहभागिता हेतु पंजीकृत करबेबाक दिशा-निर्देश निम्नलिखित अछि :
1) www.matrimony.maithil.org
2) matrimony@maithil.org
3) टोलफ्री नं. 1800 120 2714
शीध्र पंजीकृत कराबी जाहि सँ समाज लाभान्वित भऽ सकय ।


text:
गौरतलब अछि कि कटिहार केर सेमापुर इलाका के रहिवासी एहि शख्स केर पहचान इलाका म' कहियो चन्दन नाम सँ छल। मुदा ओ लिंग परिवर्तन करा लेलन्हि। आर आब माही बैन गेली। माही क' हुनक घरक लोग ठुकरा देना छैन्ह। चंदन अप्पन लिंग परिवर्तन मुंबई म' करौलन्हि।
ओना तेँ लिंग परिवर्तन केलाक बाद माही क' कैको मुश्किलक सामना करे परलैन्ह। थर्ड जेंडर केर लेल काज करै बला संस्था केर संग जुडी माही आब सामजिक काज करैत छथि। कटिहार केँ एक परिवार माही क' रहबाक लेल घर देना छैन्ह। माही केर कहब छैन्ह हुनक परिवारक लोग हुनकर फीलिंग क' नै बुझैत छलैन्ह।
माही केर एहि डेग सँ कटिहार सिविल कोर्ट असमंजस म' अछि। कटिहार सिविल कोर्ट केर अधिवक्ता कहला कि माही जखन कोर्ट म' पेश भेली तेँ कहल गेल कि एहि मामला म' हुनक परिवारक लोग शपथ पत्र दाखिल करैथ। जाहि म' बताओल जाय कि माहीये चंदन छलाह। लेकिन परिवारक लोग आब माही केर संपर्क म' नै छैथ। ऐना म' माही केर संकट बढ़ी गेल छैन्ह।


text:
शिलोङ्ग
शिलोङ (अङ्ग्रेजी उच्चारण: /ʃɪˈlɔːŋ/;[२][३] भारतक सबसँ छोट राज्य मेघालयक राजधानी आर पूर्व खासी हिल्स जिलाक मुख्यालय सेहो छी । ई सहरक द एडोब अफ क्लाउड्स सेहो कहल जाएत अछी । भारतक पूर्वोत्तरमे रहल ई सहर अपन सौन्दर्यताक कारण पर्यटकसभक लेल आकर्षणक केन्द्र रहल अछी । ई सहर पहिले भारतक राज्य असमक राजधानी छल, बाद असमक विभाजन भेला के बाद मेघालय राज्यक निर्माण भेल आर शिलोङ एतय के राजधानी बनाएल गेल ।
समुद्र सतह सँ औसत ४,९०८ फिट (१,४९६ मिटर)क उचाईमे अवस्थित ई सहरक मौसम वर्षभरी ही बसाई आर घुमाईक लेल उपयुक्त होएत अछी । ई सहरक उच्चतम विन्दु शिलोङ टाकुरा ६,४४९ फिट (१,९६६ मिटर) रहल अछी । सन् २०११ क भारतक जनगणना अनुसार शिलोङक जनसङ्ख्या १,४३,००७ रहल अछी । ई सहर भारतक सबसँ बेसी जनसङ्ख्या होए वाला सहरसभ मे ३३०अम क्रममे रहल अछी ।[४]चारु भरा घुमावदार पहाडसँ घेरल ई सहर युरोपेली देश स्कटल्यान्डक सम्झना करावैत अछी, ओही कारण एकरा भारतक पूर्वक स्कटल्यान्ड सेहो कहल जाएत अछी ।
एहो सभ देखी[सम्पादन करी]
सन्दर्भ सामग्रीसभ[सम्पादन करी]
- ↑ "Shillong City Overwiew", अभिगमन तिथि ११ मई २०१४।
- ↑ "Define Shillong", Dictionary.com, अभिगमन तिथि ३१ अक्टुबर २०१३।
- ↑ "Definition of Shillong", The Free Dictionary, अभिगमन तिथि ३१ अक्टुबर २०१३।
- ↑ http://www.census2011.co.in/city.php


text:
शनिवार, 29 जुलाई 2017
शहाबुद्दीन के खास मानल जाए बला राजद नेता के गोली मारी हत्या
सिवान। 29 जुलाई। पूर्व सांसद व बाहुबली शहाबुद्दीन के सभसँ खास मानल जाए बला राजद के युवा मोर्चाक महासचिव के देर राति अपराधी सभ गोली मारी हत्या क' देलनि। ई घटना तखन घटल जखन सिवान जिला के राजद जिला महासचिव मिन्हाज खान अप्पन घर पर सुतल छलाह। ओहि समय अचानक किछु अपराधी ओता पहुंच नींद म' सुतल मिन्हाज खान के गोली मारी हत्या क' देलनि।
घर के बाहर दरबाजा पर सुतल खान पर चलाओल गेल गोलीक आवाज जखन हुनकर परिजन सभ सुनलनि तेँ बाहर निकलकर घायल अवस्था म' हुनका इलाजक लेल अस्पताल ल' जेबाक कोशिश केलनि, मुदा ताधरि मिन्हाज के मौत भ' चुकल छल। घटना के जानकारी भेटते मौका पर पहुँचल पुलिस लाश क' अप्पन कब्जा म' ल' पोस्टमॉर्टम लेल भेज देलनि आओर घटनास्थल स' जिंदा बम आओर पेट्रोल भरल गैलन बरामद कएलनि। फिलहाल पुलिस एहि मामला म' अज्ञात अपराधी सभ परमामला दर्ज करि जांच पड़ताल क' रहल अछि।
Labels: सिवान


text:
मैथिली गजलक संसारमे ‘अनचिन्हार आखर’
(जगदीश चन्द्र ठाकुर ‘अनिल’) विदेह अंक 200 सँ साभार
मैथिली गजल आ शेरो-शाइरीक लेल ‘अनचिन्हार आखर’ बहुत महत्वपूर्ण नाम अछि |
2008 मे इन्टरनेट पर मैथिली गजल आ शेरो-शाइरीक स्वतंत्र अभियान ल’क’ ‘अनचिन्हार आखर’ नामक ब्लागक संग उपस्थित भेलाह युवा रचनाकार आशीष अनचिन्हार | पहिल बेर गजेन्द्र ठाकुर द्वारा तेरह खंडमे गजल शास्त्र प्रस्तुत कएल गेल आ एतहिसं शुरू भेल मैथिलीमे सरल वार्णिक बहर | स्वयं आशीष अनचिन्हार सेहो एहि ब्लॉगपर मैथिलीमे गजल लिखबाक लेल व्याकरण प्रस्तुत करैत कतेक गजल लिखलनि आ आनो रचनाकार सभसं संपर्क कए हुनका सभकें प्रेरित केलनि गजल लिखबाक लेल |बहुत रचनाकार एहि अभियानमे सम्मिलित भेलाह |
इन्टरनेट पत्रिका ‘विदेह’क एक अंकमे सरल वार्णिक बहरमे आशीष अनचिन्हारक बहुत रास गजल प्रकाशित भेल |आशीषजीक एहेन 78 टा गजल 32 टा कता आ किछु रुबाइक संग वर्ष 2011 मे एक पोथीमे आएल जकर नाम अछि ‘अनचिन्हार आखर’जे हमरा जनैत मैथिलीमे पहिल एहेन पोथी अछि जाहिमे सरल वार्णिक बहरमे 78 टा गजल अछि |
एहि पोथीकें दू बेर पढलाक बाद हमर जे मंतव्य अछि से निम्नलिखित शब्दमे व्यक्त कएल जा रहल अछि :
1) एहि पोथीक आरम्भमे गजलक इतिहास आ मैथिली गजलक व्याकरण प्रस्तुत भेल अछि |शेर, मतला, रदीफ़, काफिया, मकता आ बहरसं नीक जकां परिचय कराओल गेल अछि |
2) पोथीमे 78 टा गजलक अतिरिक्त 32 टा कता आ 2 टा रुबाइ अछि |
3) 76 टा गजलमे रदीफ़ आ काफिया दूनू अछि | 2 टामे काफिया मात्र अछि |
4) 2 टा गजलमे 6 टा शेर अछि | शेषमे पांच-पांचटा शेर अछि |
5) वर्णक संख्याक अनुसार गजलक संख्या एहि तरहें अछि :
8 वर्णक 1 टा गजल अछि
9 वर्णक 1 टा गजल अछि
10 वर्णक 2 टा गजल अछि
11 वर्णक 4 टा गजल अछि
12 वर्णक 8 टा गजल अछि
13 वर्णक 3 टा गजल अछि
14 वर्णक 11 टा गजल अछि
15 वर्णक 12 टा गजल अछि
16 वर्णक 13 टा गजल अछि
17 वर्णक 7 टा गजल अछि
18 वर्णक 6 टा गजल अछि
19 वर्णक 4 टा गजल अछि 20 वर्णक 6 टा गजल अछि
21 वर्णक 1 टा गजल अछि
(6 ) मतला : मतला सभमे रदीफ़/ काफियाक पालन नीक भेल अछि | अपवादमे निम्नलिखित गजल सभ अछि :
गजल क्रमांक--56 बुझाइत / मिझाइत गजल क्रमांक--71 तबीयत / रैयत
गजल क्रमांक--77 ओन्नी / मुन्नी
(7 ) काफिया : मतलाक काफिया आ आन शेर सभक काफियामे मिलान अछि | अपवादमे निम्नलिखित गजल सभकें देखल जाए :
गजल क्रमांक मतलाक काफिया आन शेर सबहक काफिया
10 दुराचार / भ्रष्टाचार बेकार, सरकार,अन्हार, अनचिन्हार
20 भड़ुएक / पहरुएक मालिएक, निशबदीएक
29 अदना/ पदना विपदा,तगमा,भगवा,सुगवा
35 रोकब/ ठोकब फ़ोड़ब,तोडब
36 बहन्ना / सन्ना जुन्ना
43 राति / पांति आँखि, माटि, हडाहि
55 टूटैत / छूटैत लुटैत, कटैत,खसैत
65 जरैत / डरैत भरतैक, बजैत, रहैत
67 खसा/ बसा बना,सजा,नचा
71 तबीयत / रैयत किस्मत
73 मानू / जानू बेकाबू
(8) मकता : बत्तीस टा गजलमे मकताक प्रयोग भेल अछि, से नीक भेल अछि |
(9) भाषा आ भाव पक्ष : गजलकारक अनुसार गजलकें प्रेमी-प्रेमिका ( आत्मा-परमात्मा )क गप्प-सप्प सेहो मानल जाइत छैक आ गप्प-सप्प सदिखन गद्यमे होइत छैक, तें गजल लेल गद्यात्मक भाषा हेबाक चाही | से गद्यात्मक भाषाक नीक स्तरक आकर्षण सभ रचनामे अछि |
गजलकार कहैत छथि : “हम अपन गजलमे (किछु शब्दक ) अपूर्ण रूपकें प्रधानता देने छी | पूर्ण रूपक प्रयोग हम खाली वर्ण आ मात्रा मिलेबाक लेल करैत छी |अपूर्ण भाषा गजलक लेल बेसी नीक |”
‘नहि’ के स्थानपर ‘नै’, ‘जाहिठाम’क बदला ‘जै ठाम’, ‘कतेक’ के बदला ‘कते’, हेतैक के बदला ‘हेतै’क प्रयोग शेर सभमे नीक लगैत छैक |
गजलमे मुख्य तत्व प्रेम होइत अछि |प्रेम कोनो मनुक्ख, प्रकृति,माटि-पानि, संस्कृति, भाषा, देश-दुनियासं भ’ सकैत अछि |
प्रेमक अभिव्यक्ति कतेक रूपमे भेल अछि : नोंक-झोंक, उलहन, उपराग,आक्रोश,आवेश आदि तत्व जहां-तहां विभिन्न गजलक शेर सभमे सुच्चा मैथिल दृष्टि नेने भेटल अछि | बानगीक रूपमे देखल जाए निम्नलिखित शेर सभ :
‘भूखक दर्द होइत छैक प्रकाशोसँ तेज
देखू पेटक खातिर दलाल बनल लोक’
‘चुप्प रहत मनुख गिदर भुकबे करतै
निर्जीव तुलसी चौरा कुकुर मुतबे करतै’
‘हरेक समय बितैए दुःख आ दर्दमे
गरीब लेल नव-पुरान की साल हेतै’
‘देहे जिन्दा भावना मरि गेलै
जग लगैए समसान सन’
‘नहि बनत केओ राम मुदा
सेवक चाही हनुमान सन ’
‘रामक आदर्श तँ मरि गेल हुनके संगे
बुझू आब तँ खाली हुनक नाम चलैए’
‘ जे नै कमा सकए टका बेसीसं बेसी
लोक तँ ओकरे बुझैछै बेकार सन ‘
‘घोघक रहस्य त एना बुझियौ
झरकल मूंह झपनहि नीक.’
‘लोक जहर दैए मुस्किया कए
आब त हँसीसँ डरनहि नीक’
‘हाथ सटेलासँ मोन केना भरतै
अहाँ करेजसं सटा लिअ हमरा’’
‘जाइ छी मुदा जेबाक मोन नै अछि
कोनो सप्पतसं घुरा लिअ हमरा’
‘नून नै चटबए पड़तै बेटीकें
आब तँ गर्भपात लेल युद्ध’
‘बुड़िबक देवी कुरथी अक्षत
हम एहने विकास करैत छी’
‘अहाँक दरस-परस बड्ड महग अछि
सटि जैतहुँ अहाँक देहमे बसात भेने’
‘सबहक घरमे एकटा अगत्ती जन्मए
सरकारक निन्न टुटै छै खुरफात भेने ‘
‘हमरा अहाँ नीक लगै छी सभ दिनसं
मुदा प्रेम अछि से कहि नहि पबैत छी’
अहाँकें प्रभावित करबाक लेल, चुप्प करबाक लेल, सोचबाक लेल, विचार करबाक लेल आ बेरपर मोन रखबाक लेल सैकडो शेरसं भरल अछि एहि पोथीक गजल सभ |
पोथीक सम्बन्धमे अपन टिप्पणी प्रस्तुत करैत गजेन्द्र ठाकुरजी कहैत छथि :
“मैथिलीक पुनर्जागरणक ऐ समएमे ऐ पोथीक आगमन मैथिली आ मात्र मैथिलीक पक्षमे एकटा सार्थक हस्तक्षेप सिद्ध हएत | स्वतः स्फूर्त गजलमे जे गेयता आ प्रवाह होइ छै से ऐ संग्रहक सभ गजल, रुबाइ आ कतामे अहाँकें भेटत |”
हम एहि टिप्पणीक समर्थन करैत छी |


text:
दरभंगा। 23 नवम्बर। आय आकाशवाणी दरभंगा म' राज्य स्तरीय कार्यक्रम समन्वय समिति केर बैसार आकाशवाणी पटना केँ कार्यक्रम प्रमुख डॉ. किशोर कुमार सिन्हा केर अध्यक्षता म' आयोजित भेल, जाहिमेँ आकाशवाणी पटना, दरभंगा, भागलपुर, पूर्णिया आर सासाराम केंद्र केर पदाधिकारी गण शामिल भेलाह। बैसार म' पछिला कार्यक्रम सभक समीक्षा आर अगामी प्रसारण केर रणनीति तय कायल गेल।
आकाशवाणी दरभंगा केँ केंद्राध्यक्ष डॉ. उमाशंकर झा आगंतुक अतिथि सभक स्वागत पुष्प गुच्छ द' केलन्हि। आकाशवाणी पूर्णिया केँ केंद्राध्यक्ष डॉ. प्रभात नारायण झा पूर्णिया केंद्र स्थापना केर रजत जयंती समारोह मनायब जेबाक जानकारी देलन्हि।
एहि बैसार म' भागलपुर केँ कार्यक्रम प्रमुख के.सी सिंहा, सासाराम केँ राजकिशोर, दरभंगा केँ रणधीर ठाकुर सहित कैको पदाधिकारी उपस्थित छलाह। बैसार म' आकाशवाणी दरभंगा दिस सँ प्रतिभागि सभ क' मिथिला पेंटिंग आर बैग भेंट देल गेलन्हि।


text:
स्वम अहाँ छि अन्तरयामी अहाँ सभटा जनैतछी यौ
बसुधाक हृदय छल हमर महान मिथिला
इ हमही नै शाश्त्र पुराण कहैय यौ
मिथिलाक जन जन छलाह जनक एही ठाम
ताहि लेल नाम पडल जनकपुर धाम
राजा जनक छलाह राजर्षि जनकपुरधाम में
सीता अवतरित भेलन्हि मिथिले गाम में
मिथिलाक पाहून बनी ऐलाह चारो भाई राम
विद्यापती के चाकर बनलाह उगना एहि ठाम
चारो दिस अहिं छि महादेव जनकपुर के द्वारपाल
पुव दिस मिथिलेश्वरनाथ पश्चिम जलेश्वरनाथ
उत्तर दिस टूटेश्वरनाथ दक्षिण कलानेश्वरनाथ
किनहू भs सकय मिथिलाक प्राणी अनाथ
इ ध्रुव सत्य अछि प्राचीन मिथिलाक परिभाषा
एखुनो अछि एहन सुन्दर मिथिलाक अभिलाषा
रचनाकार:-प्रभात राय भट्ट


text:
- मुखपृष्ठ
- कापीराइट सूचना
- अनचिन्हार आखरःएक नजरिमे
- आशीष अनचिन्हारक रचना संसार
- गजल शास्त्र आलेख
- हिंदी फिल्मी गीतमे बहर ओ व्याकरण
- अपने एना अपने मूँह
- गजल सम्मान
- गजलक इस्कूल
- गजलकार
- गजलसँ संबंधित आडियो/वीडियो
- आन-लाइन मोशायरा
- समीक्षा/आलोचना/समालोचना खंड
- अर्चा-चर्चा-परिचर्चा
- छंद शास्त्र
- गजलकार परिचय शृखंला
- विश्व गजलकार परिचय शृखंला
- मैथिली गजलसँ संबंधित आन लिंक, पन्ना ओ सामग्री
- Maithili Gazhal Books download
Monday, 6 February 2012
गजल
प्रस्तुत अछि मुन्ना जीक गजल--
इ लोक कहैत हो किच्छो मुदा एहन बात भेल छै
जाहि नगरसँ गेल बिहारी ओ मसोमात भेल छै
आएल सुबुद्धि अपन श्रमकेर बूझल महत्व
आब तँ अपनो राज्यमे विकासक परात भेल छै
देखू जकरा नामपर माँगल गेलै सुख-सुविधा
देशमे ओ बेचारा तँ बहुत दिनसँ कात भेल छै
बोनिहार बिन अछि डुबल कतेको कंपनी देशमे
आब बुझू जे सभ अहंकारीकेँ पक्षाघात भेल छै
दोसरक बलें रहैए ओ बहुत कुदैत-फनैत
मुन्ना तँए साहित्यो ओकर बापक जिरात भेल छै
आखर-----19
गजल/आलेखक लेखक/प्रस्तुतकर्ता छथि: Ashish Anchinhar at 2/06/2012 02:24:00 pm
Subscribe to: Post Comments (Atom)


text:
अमौसी नरसंहार किएक ?
खगड़िया के अमौसी मे भेल नरसंहार मे 16 लोक के हत्या करि देल गेल अछि. एहि मे पांचटा बच्चा अछि. लोक सभ के कहनाय छनि जे अमौसी के कमलाडीह के पास इचरुआ के जमीन के लs क विवाद चलि रहल अछि. जेहि लोक के हत्या कएल गेलन्हि हुनकर जमीन पर दोसर जाति के लोक सभ सेहो दावा करैत छल. ईहो कहल जा रहल अछि कि ओहि जाति के लोक के नक्सली सभ सं संबंध छनि. लोक सभ के त इहो कहनाय छनि जे इलाका मे काफी दिन सं तनाव बनल छल आओर एकर जानकारी प्रशासन के सेहो द देल गेल छल मुदा एकरा गंभीरता सं नहि लेल गेल. आखिर कहिआ गंभीर होएत प्रसाशन. नाव दुर्घटना के नोर अखन सुखलो नहि छल कि ई नरसंहार आओर 16 लोक के हत्या. लोक एतेक गुस्सा मे छथिन्ह जे उपमुख्यमंत्री सुशील कुमार मोदी आओर दोसर आला अधिकारी के अमला पर लोक सभ हमला क देलखिन्ह... सभ के लौटय पड़लन्हि.
सवाल ई उठैत अछि जे आखिर खगड़िया के अमौसी मे भेल नरसंहार किएक भेल? कि ई नक्सली हमला अछि ? जातीय लड़ाई-झगड़ा अछि? आ फेर ई जमीन पर कब्जा के लsक टकराव अछि? कि माओवादी आओर नक्सली उत्तर बिहार के पिछड़ल इलाका मे अपन पकड़ मजबूत करि रहल अछि ? जे होए नरसंहार सं लोक मे काफी गुस्सा अछि. आओर एहि सं मुख्यमंत्री नीतीश कुमार जीके सभ दावा के खोखला साबित भs गेल अछि. नीतीश जी बड़ दावा करैत छलखिन्ह जे राज्य मे शांति व्यवस्था अछि... कानून-व्यवस्था के राज अछि. कोनो नरसंहार नहि भेल अछि. चारु कात अमन- चैन अछि. पुलिस-प्रशासन चुस्त-दुरुस्त अछि. मुदा हुनकर सभ दावा के पोल खुलि गेल अछि. ई भने नक्सली हमला होए... जमीनी विवाद होए आ जातीय लड़ाई होए... हुनकर नाकामी के सामने ला देलक अछि.
अहां सभ के कि लगैत अछि कि ई नरसंहार टालल जा सकय छल? लोक के सूचना के अगर गंभीरता सं लेल गेल रहैत त इलाका मे लोक पर कहर नहि बरसल रहैत. कोहराम नहि मचल रहैत. एहन मे नेता सभ जाSक दस तरह बात बोलि मामला के आओर बढ़ा दय छथिन्ह. कि कहय छी अहां? अपन विचार राखु? कहिआ तक चुप रहब? किछ त बोलु.
हमर ईमेल:-hellomithilaa@gmail.com
Subscribe to: Post Comments (Atom)


text:
प्रायश्चितक क्षण
1952 सॅ एखन धरि मिथिलाक कोनो समस्या,कोनो आकांक्षा प्रखर रूपें चुनावी मुद्दा बनि नहि उभरि सकल अछि । अशिक्षा, निजी स्वार्थ, जातिगत द्वेष आदि एकर प्रमुख कारण मानल जा सकैछ । एखन धरि मुख्यतः दलगत पूर्वाग्रह, जाति-पाति, व्यक्तिगत सम्बन्ध आ लाभ, दबंगइक दबाव, स्त्री उम्मीदवार केर देहक आकर्षण आदिक प्रभाव वा विकल्पक अभाव मे मतदान कयल जाइत रहल छैक । बिकासक मामला मे अहि क्षेत्रक उपेक्षाक लेल अहि तरहक प्रवृत्ति सबसं बेसी जिम्मेदार अछि । अहू से बेसी दुर्भाग्यपूर्ण थिक अहि क्षेत्र मे, विकासक काज आ आकांक्षा पूर करबाक प्रयास करय वाला व्यक्ति आ दल केर घनघोर उपेक्षा । चिर प्रतीक्षाक उपरांत मैथिलीक अष्टम् अनुसूची मे प्रवेश आ कोसीक पूब आ पच्छिम मे बंटल मिथिला के जोड़बाक महत्वाकांक्षी योजना- कोसी रेल सेतुक निर्माण लेल स्वीकृति देबय वाला गठबंधन सरकारक अहिठामक चुनाव मे चित बजार खसब, एकर उदाहरण थिक । अहि तरहक अनुभव सॅ नेता सबहक अकर्मण्य चरित्र बहुत बेसी प्रोत्साहित होइत छैक । कोनो क्षेत्रक प्रति ई धारणा जे अहिठाम काज करब नहि करब कोनो मुद्दा नहि थिक ओहि क्षेत्र लेल कतेक घातक भ सकैछ, सहजे अनुमान लगायल जा सकैत अछि । यैह कारण थिक जे मैथिल जनमानसक एकटा मान्य नेता बिहारक मुख्यमंत्री बनलाक बाद उचित अधिकारिणी मैथिली के कात क’, उर्दू के द्वितीय राज भाषा घोषित करबाक अक्षम्य कृत्य क’ पबैत छैथि । समाजवादी आंदोलनक पृष्ठभूमि मे उपजल जातिगत राजनीतिक धुरंधर एकटा गप्पी नेता मैथिली के बी.पी.एस.सी. सॅ बाहर करबाक दुस्साहस करैत छैथि । वैह नेता क्षेत्रक एकटा जाति विशेष के मोन भरि गरियाबैत छैथि आ निर्लज्जताक हद देखू जे बदलैत राजनीतिक परिदृश्य मे ओहि जाति के समाजक सबसॅ सज्जन जाति कहि आशीर्वाद मांगैत छैथि आ गप्पक राजनीति कतेक प्रभावी भ सकैत से देखा दैत छैथि ।
जूझि रहल अछि मिथिला
1.बाढि सॅ तबाही आ विस्थापनक समस्या.
2.कोसी क्षेत्र मे पीबाक पानिक समस्या (आइरनक अधिकता- स्वास्थ्य लेल सबसॅ पैघ संकट).
3 गरीबी आ भूखमरी.
4.खेतिहरक बदतर स्थिति.
5.अराजक सरकारी शिक्षा व्यवस्था आ विश्वविद्यालयी शिक्षाक कंडम हालत.
6.व्यापक बेकारी आ बेगारीक समस्या.
7.माछ-मखान उद्यमक अधोगति. कोनो तरहक लघु आ कुटीर उद्यम के प्रोत्साहनक घोर खगता.
8.बेमार स्वास्थ्य सेवा.
9.लचर पुलिसिया तंत्र..
10.जर्जर परिवहन व्यवस्था.
11.बिजली संकट.
12.दबंगई आ रंगदारी वसूली.
13.जड़ि तक पसरल भ्रष्टाचार.
14.मैथिली के समुचित इज्जति नहि भेटब.
15.किछु अहिन्दी भाषी राज्य मे एम्हुरका लोक सबहक संग अशोभनीय आ अमानुषिक व्यवहार.
16.नेपाल सीमा सॅ सटल क्षेत्र मे अंधाधुंध तस्करीक माध्यमे घटिया आ अहितकर भोज्य पदार्थ आ समान सॅ अंटल बजार.
17.बंगलादेशी घुसपैठिया सबहक पूर्वोत्तर सीमान्त मिथिला मे
गुपचुप ढ़ंगे पसरैत पैर.
18.पर्यटन क्षेत्रक रूप मे विकसित हेबाक संभावनाक अछैतो
सरकारी उदासीनता.
19. हिटलरी प्रशासनिक व्यवस्था.
20. बिकास काजक काउछ चैलि.
अहि सबहक अतिरिक्त आनो कतेक समस्या प्रत्यक्ष वा परोक्ष रूपें मुंह बाबि ठाढ़ अछि जे हमर वैयक्तिक सीमाक कारणें इंगित नहि भ सकल अछि । अहि तरहक गंभीर समस्या सबहक निदान लेल हमरा सब कहिया राजनीतिक दृष्टि सॅ संगठित होयब ????????
मित्र, कमजोरी हमरे सबहक आत्मा मे पैसल अछि । जतय जैतुक (दहेज) सन निकृष्ट व्यापारक खुलल मंडी (Open Market) होइ, ओहि ठामक लोकक नैतिक चरित्रक केहेन आकलन कयल जा सकैत अछि ???? मौस, दारू, आ सौ-सौ केर एक दूइ टा नोट पर बिकि जाइ वाला हमसब बदलावक अपेक्षो कोन मुंहे करी ????
ब्लाग धरि पहुंच राखय वाला अपना सब एहेन तथाकथित बुधियार सबहक लेल यैह प्रायश्चित भ सकैत अछि जे अपन गामक आ प्रभावक लोक सबके हाथ जोड़ि जोहारि करी - “ भैया, कका, ददा बहुत भ गेले !!!! कम सॅ कम अहू बेर अपन चुनावी दायित्व बुझियौ !!!!!!!!!!!!!! ”
नीक होयत जे हम सब अहि बेर (लोकसभा चुनाव-2009 मे) सब तरहक पूर्वाग्रह सॅ उपर उठि , उम्मीदवारक व्यक्तिगत छवि आ विकास लेल प्रतिबद्धताक आधार पर मतदान करी आ बेसी सॅ बेसी संख्या मे मतदान लेल निकली ।


text:
प्राप्त जानकारी अनुसार बड़हारा थाना इलाके के रहिवासी एक बिवाहित महिला शौच लेल गेलीह पहिने सँ राह जोहैत दू युवक महिला क' पकड़ के मुंह बंद करी केरा केर खेत म' ल' जेका हुनका संग दुष्कर्म केलाह।
पीड़िता केर द्वारा विरोध केला पर दुनु आरोपि हुनका खुम मारलकैंन आर बेहोशी के हालत म' केरा केर खेत म' फेंक फरार भ' गेलनि। बहुत देर तक महिला के घर नै पहुंचला पर हुनकर मां हुनका खोजबाक लेल निकली, बेटी क' केरा के खेत म' बेहोश पड़ल देख जोर - जोर सँ चिकरलखिंन तखन जे क' सब ग्रामीण जमा भेलनि। बाद मे ग्रामीण सभ मिल एकर सूचना पुलिस क' देलखिन। सूचना पाबैते मौका पर पहुंच पुलिस पीड़िता के बयान पर पीड़िता क' मेडिकल जांच लेल सदर अस्पताल भेज दुनु आरोपि के खिलाफ मामला दर्ज करी जांच में जुट जुटल अछि।


text:
आदरणीय बन्धु,
वर्ष २०६७ क शुभागमन तथा जुडशीतलक मुहथरिपर हमसभ पहुँचल छी। मुदा चैनसँ बैसबाक आ निश्चिन्त रहबाक कोनो दऽर नहि देखा रहल अछि। मिथिलाक सन्दर्भमे जँ गप्प करी तँ नेपालदिस राज्य आमिल पीनहि अछि, अपन समाङसभ सेहो जडि नहि धऽकऽ उपरे उपरे कूदतिसन प्रतीत होइत छथि। एक तरहक समाङ मिथिलारूपी दूधकेँ सौँसे मधेशरूपी पानिमे मिलाकऽ एकर धवलता आ पौष्टिकता नष्ट करबापर तुलल छथि तँ दोसर तरहक समाङ दूधकेँ खालि अपने लोहियामे औँटैत मुट्ठीभरि लोकक लेल खोआ परसऽ चाहैत छथि।
दुश्मनसँ लडबामे आसान होइत छैक मुदा अप्पन लोक जँ बैमानी वा नादानीपर उतरि जाए तँ बड मुश्किल भऽ जाइत छैक। तथापि ई नव वर्ष हमरासभकेँ सद्बुद्धि दिअए जे हमसभ मिथिलाकेँ घरमे सैँतिकऽ रखबाक लोभसँ मुक्त होइ आ जँ क्यो बैमानीक भावसँ एहन कृत्य करैत अछि तँ तकरा यथासमय सबक सिखा सकी। जुडशीतलमे हमसभ हरियरीक लेल पानि तँ जरूर पटबैत छियैक मुदा गन्दगी फेकबाक काज सर्वप्रथम करैत छियैक। ई नव वर्ष हमरासभकेँ सएह मार्गदर्शन करएऽ ताहि शुभकामना संग एकटा एहि परिवेशपर लिखाएल गजलक जलथपकी-
गजल —धीरेन्द्र प्रेमर्षि
जोरजुलुमसँ जे ने झुकए से भाले लगए पिअरगर यौ
इन्द्रधनुषी एहि दुनियामे लाले लगए पिअरगर यौ
ठोरे जँ सीयल रहतै तँ गुदुर–बुदुर की हेतै कपार!
एहन मुर्दा शान्तिसँ तँ बबाले लगए पिअरगर यौ
कुच्ची–कलमक रूप सुरेबगर रहलै, रहतै सबदिनमा
जखन अन्हरिया पसरल होइक, मशाले लगए पिअरगर यौ
खालि शब्दक जाल बुनल नहि चाही आब जवाब कोनो
नगर–डगरमे गुञ्जैत सबल सबाले लगए पिअरगर यौ
जुड़शीतलकेर भोरहरियामे धह–धह जरए कपार जखन
जलथपकी नहि, तखन जाँघपर ताले लगए पिअरगर यौ
माथा बन्हबैत कफन, उड़ाबए लाल गुलाल अकाशे जँ
हमरा तँ ओहि समय–सुन्दरीक गाले लगए पिअरगर यौ
साल–सालपर अबैत रहैए, सगरो दुनिया नवका साल
नवयुगक मुहथरि खोलैत नव साले लगए पिअरगर यौ
Filed under: तराई नेपाल |


text:
गुरुवार, 11 दिसंबर 2008
धनुषा जिलाक बटेswaर गामस अज्ञात समूह बुधक राति स्वास्थयकर्मी पुनित साहके अपहरणक' लेलक अछि। दु टा मोटरसाइकल पर आयल हथियारधारी समुह साह के अपहरण कएने जिला प्रहरी कार्यालय महोत्तरी जानकारी देलक अछि । साह महोत्तरी जिला के किसान नगर उप स्वास्थय चौकी मे कार्यरत छथि। हुनकर परिवारजन सब साह के सकुशल मुक्त करएबामे सहयोगक लेल संचारकर्मी आ मानव अधिकारकर्मीस आग्रह केलक अछि ।
बस दुर्घटनाग्रस्त
काठमांडूस धरान दिस जा रहल एक टा बस धनुषाके धारापानी लग दुर्घटनाग्रस्त भेल अछि। अहि दुर्घटना मे दु गोटे के मृत्यु भेल अछि त पैंतिस गोटे घायल भेल अछि । बहुत बेसी तेज गति मे रहल बस चालकके नियंत्रण सं बाहर गेलाक बाद दुर्घटना भेल बताओल गेल अछि । एहि घटना मे घायल व्यक्ती सबहक उपचार जनकपुर अंचल अस्पताल मे भ रहल अछि। घायल मे स किछ व्यक्तिक अवस्था गंभीर हेबाक जानकारी सेहो प्राप्त भेल अछि।
यातायात बन्द
यातायात मजदुर आ सवारी साधनके सुरक्षाक मांग करैत मेची अंचल के पांच टा यातायात संगठन द्वारा आहवान कैल गेल अनिश्चितकालिन बन्दक कारण मेची अंचल के यातायाट सेवा वृहष्पतिदिन सेहो प्रभावित रहल। मुख्य राजमार्ग पर कोनो तरहक सवारी साधन दोसरो दिन नहि चलि सकल अछि। यातायात स्वतंत्र मजदुर संगठन, अखिल नेपाल यातायात संघ, मेची चालक संघ, यातायात मजदुर संघ पूर्वांचल क्षेत्रिय इकाई, मेची अंचल भलाई कोष एहन संगठन द्वारा अहि तरहक आहवान कएल गेल अछि।
संयन्त्रमे नई रहता नेपाल
नेकपा एमालेक पूर्व महासचिव माधव कुमार नेपाल सरकार संचालन के लेल निर्माण कएल गेल उच्च स्तरिय राजनितिक संयंत्रमे नई बैसबाक घोषणा कएलनि अछि । बीरगंज मे आयोजित एक पत्रकार सम्मेलन मे पुर्व महासचिव माधव नेपाल प्रधानमंत्री के अहि समिति मे नहि बैसलास संयंत्र औचित्यहिन रहल कहलनि अछि। माओवादी विगत मे भेल सहमति आ समझौता विपरित काज क रहल आरोप लगओलनि । नेता नेपाल वाइसिएलक आतंक रोकबाक लेल युथफ़ोर्स गठन कएल गेल बतओलनि । कार्यक्रममे एमाले केन्द्रिय सदस्य आ नारायणी अंचल इंचार्ज केदार न्यौपाने, केन्द्रिय सदस्य पुरुषोतम पौडेल सहितक नेता सहभागी रहथि ।
मजदुर हडतालमे
तलब भत्त्ताक लेल विगतमे भेल सहमति कार्यान्वयन नहि होयबाक बात कहैत मजदूर वृहष्पतिदिन बिरगंज कोरिडोर के उद्योग सब बन्द करौलक अछि । नेपाल उद्योग वाणिज्य महासंघ आ विभिन्न ट्रेड युनियन महासंघ सभहक प्रतिनिधी बीच तलब आ महंगी भत्ता संबंधमे भेल सहमति लागू नहि भेल कहैत मजदुर आन्दोलित भेल अछि । मजदूर सबहक मासिक तलब मे साढे आठ सय रुपया आ महंगाई भत्ता साढे चारिसय रुपया क जमा तेरह सय रुपया वृद्धि करबाक सहमति भेल बताओल गेल अछि । उद्योग वाणिज्य महासंघ आ ट्रेड युनियनके प्रतिनिधी सब बीच एहन सहमति अगहन 15 गते भेल छल। सहमति पालन नहि हएबाक कारण हड़ताल उतड़बा लेल बाध्य भेल मजदुरक कहब छै । ।
3 टिप्पणियां:
सुन्दर रचना है लिखते रहें। वर्ड वेरिफ़िकेशन हटा लें ताकि टिप्पणी करने में लोगों को आसानी रहे। जितनी भी टिप्पणियाँ आएँ, उन सबकी तस्वीरों पर क्लिक करके उन ब्ला॓गरों के प्रोफ़ाइल में जावें और उनके वेब पेज में जाकर उन्हें पढ़ने के बाद, पोस्ट अ कमेण्ट या टिप्पणी करें पर डबल क्लिक करके टिप्पणी करें। नेट से बारहा फ़ोण्ट डाउनलोड करके उसे हिन्दी में सक्रिय करके टिप्पणियाँ करें। नए ब्लागर्स की सुविधा के लिए :-उत्तर देंहटाएं
www.lal-n-bavaal.blogspot.com के सौजन्य से। धन्यवाद।
swaagat hai aapaka likhte rahenउत्तर देंहटाएं
बहुत सुंदर...आपके इस सुंदर से चिटठे के साथ आपका ब्लाग जगत में स्वागत है.....आशा है , आप अपनी प्रतिभा से हिन्दी चिटठा जगत को समृद्ध करने और हिन्दी पाठको को ज्ञान बांटने के साथ साथ खुद भी सफलता प्राप्त करेंगे .....हमारी शुभकामनाएं आपके साथ हैं।उत्तर देंहटाएं


text:
हुड़-हुड़ दबंग-दबंग...
बिहार विधानसभा मे अखन जतेक एमएलए छथिन्ह ओहि मे सं करीब एक सय सं ऊपर क्रिमिनल बैकग्राउंड के छथिन्ह. एहि बारे मे किछ दिन पहिने एकटा रिपोर्ट सेहो आएल छल. जकर मुताबिक कोनो एहन दल नहि अछि जकर दामन साफ-सुथरा अछि.
मुदा अखन राज्य मे जे चुनावी प्रक्रिया चलि रहल अछि. छह चरण मे जे वोटिंग होए वाला अछि. ओकरा लेल पार्टी सभक उम्मीदवारक जे लिस्ट सामने आबि रहल अछि. ओहि के देखल जाए त हालात कोनो नीक नहि कहल जा सकैत अछि.
लिस्ट के देखल जाए त सभ दल बाहुबली के अपना संग लाबय मे दिलचस्पी दिखा रहल अछि. कांग्रेस... बीजेपी... जेडीयू... आरजेडी आ एलजेपी कोनो एहि सं बाचल नहि अछि. सभ पार्टी जीतय लेल बाहुबली के सहारा लेबय सं परहेज नहि करि रहल छथिन्ह.
बिहार मे राहुल गांधी के मिशन बिहार देखि के लागल रहय जे कम सं कम कांग्रेस अपना पार्टी मे दबंग सभ के राखय सं हिचकत. मुदा राहुल गांधी के सहरसा मे भेल पहिल सभा मे मंच पर दू-दू टा बाहुबली के पत्नी के मौजूदगी लोक के हैरान करि देलक.
सहरसा मे राहुल गांधी के संग मंच पर आनंद मोहन आओर पप्पू यादव के पत्नी लवली आनंद आओर रंजीता रंजन मौजूद छलीह. दूनु बाहुबली पर आपराधिक मामला छनि आओर जेल मे छथिन्ह.
आनंद मोहन गोपालगंज के पूर्व डीएम के हत्या के मामला मे जेल मे छथिन्ह जखन कि पप्पू यादव के माकपा विधायक अजित सरकार केर हत्याक मामले में दोषी करार देल गेल छनि. दूनु के अपन इलाका मे तूती बौलेत छलन्हि.
आब ओहि लवली आनंद के कांग्रेस सहरसा के आलमनगर सं टिकट देलक अछि. जखन कि रंजीता रंजन बिहारीगंज सं चुनाव लड़तीह. एहि बेर बाहुबली अपना जगह अपन परिवार के ठाड़ क राजनीति मे अपन पैठ बनाएल राखय जाहय छथिन्ह.
एहि बेर क्रिमिनल बैकग्राउंड वाला नेता सभ अपना जगह अपन पत्नी के ठाड़ क अपना हाथ मे लगाम राखय चाहय छथिन्ह. ओ अपन पत्नी के सहारे चुनावक वैतरणी पार करय चाहय छथिन्ह. एहि मे कतेक सफल सेहो भ जएताह.
मौजूदा विधानसभा मे सेहो कईटा एहन महिला एमएलए छथीह जिनकर पति के आपराधिक पृष्ठभूमि रहलन्हि. बस ओ अपन पति के लेल रबर स्टॉम्प के काज करय छथीह. जेहि मे कुंती देवी... पूर्णिमा देवी... पूनम देवी...मुन्नी देवी शामिल छथीह.
नीतीश कुमार जी सेहो केतबो ढोल पीटथिन्ह मुदा हुनकर पार्टी जेडीयू सेहो बाहुबली नेता के खूब टिकट द रहल अछि. लालगंज के दबंग विधायक मुन्ना शुक्ला के पत्नी अन्नु शुक्ला के जेडीयू लालगंज सं ठाड़ करलक अछि.
जेडीयू के टिकट पर पूर्णिया के रूपौली सं बीमा भारती ठाड़ भेलीह. हिनकर पति बाहुबली अवधेश मंडल पर कतेक मामला दर्ज छनि. आब देखय के अछि जे हिनकर पति के दबंगई हिनका जीताबय के काज अबैत अछि कि नहि ?
ओना पिछला बेर लोकसभा चुनाव मे सेहो बाहुबली सभ अपन परिवार के ठाड़ क चुनाव जीतय के कोशिश करने छलाह मुदा हुनका सभ के मुंहकी खाय पड़ल छलन्हि. एहि मे शहाबुद्दीन... सूरजभान... पप्पू यादव... आनंद मोहन शामिल छलाह.
पहिने जखन धरि मतपत्र सं वोटिंग होए छल बाहुबली सभ नेता सभ के बूथ कैप्चरिंग करि जीताबय छलखिन्ह. बीच मे दबंग... बाहुबली ...क्रिमिनल रिकॉर्ड वाला लोक सभ पुलिस सं बचय लेल खुद ठाड़ होए लगलाह.
( सौजन्य: Maps of India )
जे बाहुबली दोसर के जीताबय छलाह. बूथ कैप्चरिंग के बल पर...लाठी-डंडा...पाई के बल पर खुद जीतय लगलाह. एमएलए... एमपी बनय लगलाह. नेता जकां आचरण करय लगलाह. अंडरवर्ल्ड राज चलाबय लगलाह.
मुदा इलेक्ट्रॉनिक वोटिंग मशीन... ईवीएम अएलाह के बाद. बूथ कैप्चरिंग मे काफी कमी आएल. सरकार... मीडिया हाउस आओर दोसर एनजीओ के तरफ सं वोटर के जागरूक करय के अभियान सेहो चलाएल गेल. एहि सं लोक जागरूक भेलाह. सोच-समझि क प्रतिनिधि चुनय लगलाह.
वोटर के जागरूक होए के असर पिछला लोकसभा चुनाव मे देखय के मिलल जेहि मे ओ बाहुबली नेता के... हुनकर पत्नी के खारिज करि अपन मोन के बात बता देलखिन्ह. उम्मीद अछि जे एहि बेर ओ सेहो दबंग के पत्नी के तेहिना रास्ता देखा देथिन्ह.
बाहुबली के ई पता नहि छनि जे एकटा साधारण मतदाता सेहो अपन एक वोट सं हुनकर सभ दबंगई के माटि मे मिला सकय छथिन्ह. वोट मे मतदाता सं बड़का दबंग कोई नहि अछि. अहां देखा दिऔ जे एक वोट के कतेक महत्व होएत अछि.
चुनाव मे अहां ककरा वोट दैत छी ई ककरो पता नहि चलैत अछि. ई मतदान गुप्त मतदान होएत अछि. अहां अपना मोन सं वोट देबय लेल स्वतंत्र छी. जाति... धर्म... बिरादरी... सभ सं दूर भ अहां नीक उम्मीदवार के वोट द दुनिया के एकटा नवका रास्ता दिखाउ.
अहां देखा दिअ जे वोट मे कतेक ताकत अछि जेहि बाहुबली... दबंग सं अहां सालों भर डरल रहैत छी. अहां अपन एकटा वोट सं हुनका एहन पटखनी दिअ जे ओ अगिला पांच साल धरि फेर ठाड़ होए के नाम नहि लेताह.
Subscribe to: Post Comments (Atom)


text:
पटना। विश्वस्तरीय डेस्कटॉप निर्माता कंपनी एन-कंप्यूटिंग बिहार क 600 सरकारी माध्यमिक स्कूल मे कंप्यूटर प्रदान करत। एन-कंप्यूटिंग क सह अध्यक्ष विल पुले कहला जे कंप्यूटर साक्षरता कए बढ़बा देबा लेल हुनकर कंपनी कए बिहार क 600 सरकारी माध्यमिक स्कूल मे पीपीपी मोड पर कंप्यूटर प्रदान करबा लेल सरकार चुनलक अछि। ओ कहला जे हुनकर कंपनी द्वारा बिहार क 600 सरकारी स्कूल मे 12टा सीट वाला कंप्यूटर लैब उपलब्ध कराउल जाएत जे न केवल कम बिजली क खपत करत बल्कि अन्य कंप्यूटर क तुलना मे 90 प्रतिशत सस्ता होएत आओर एकर रख-रखाव क खर्च सेहो अन्य कंप्यूटर क तुलना मे 75 प्रतिशत कम होएत। पुले कहलथि जे सामान्य कंप्यूटर मे जतए बिजली क खपत 120 वॉट होइत अछि, ओतही एन-कंप्यूटिंग क उपकरण केवल एक वॉट बिजली क खपत करैत अछि। ओ कहला जे एहि प्रकार स अन्य कंप्यूटर क तुलना मे हुनकर कंप्यूटर क दाम मात्र चार हजार रुपए अबैत अछि। पुले कहला जे वर्तमान मे हुनकर कंपनी द्वारा विश्व क छह महादेश क 140 देश मे सरकारी आ गैर सरकारी क्षेत्र मे अपन उपकरण उपलब्ध करौने छथि आ पूरा विश्व मे 2 करोड़ लोक हर दिन इस्तेमाल करि रहल अछि।
मुख्य पृष्ठ समाद विशेष 600 कंप्यूटर प्रदान करत एन-कंप्यूटिंग


text:
गङ्गोत्री
गङ्गोत्री (अङ्ग्रेजी: Gangotri) भारतक उत्तराखण्डक उत्तरकाशी जिलाक एक शहर आया नगर पञ्चायत छी । गङ्गा नदी आ भागिरथी नदीक किनारमे अवस्थित ई एक पवित्र हिन्दू शहर छी । ई वृहत हिमालयन शृङ्खलामे लगभग ३,१०० मिटर (१०,२०० फिट) उचाईमे अवस्थित अछि । ई हिन्दूसभक चारि धाममे सँ एक छी । गङ्गोत्री गङ्गा नदीक उद्गम स्थान छी । ई स्थान उत्तरकाशीसँ १०० किलोमिटरक दूरी पर अवस्थित अछि । गङ्गा मैयाक मन्दिरक निर्माण गोरखा कमाण्डर अमर सिंह थापाद्वारा १८अम शताब्दीके शुरूआतमे कएल गेल छल आ वर्तमानमे मन्दिरक पुननिर्माण जयपुरके राजघरानाद्वारा कएल गेल छल ।


text:
एहि मीलक सहारे कतेको मजदूर सभ नै जानी कतेक सपना देखना छलाह। किनको घर म' जवान बेटी केर बियाह तेँ किनको बुदरू के पढ़ाई के योजना निपल - पोथल चैल गेल अछि। एतबे नै मजदूर सभक कहब छैन्ह कि बकाया पाई देब तेँ दूर मिल प्रबंधन आब बिजली आर पैन सेहो देव बंद क' देना अछि। जाहि कारणे हुनका सभक हाल बद्द सँ बदतर भ' गेल छैन्ह।
अपने क' बता दी कि मिल बंद भेलाक कारण बेरोजगार भेल मजदूर क्षेत्र सँ पलायन करबाक लेल मजबूर छैथ। मुदा एहि मजदूर सभक भविष्य केर चिंता नै कुनु जन प्रतिनिधि क' अछि नहिये सरकार क'। मिल बंद हेबाक कारण जूटक ख़राब क्वालिटी कहल जे रहल अछि।


text:
सरकार केर एहि वादाखिलाफी केँ निंदा करैत बीरबल जी घोषणा केलैन्ह अछि जे कैल्ह (रवि दिन) दुपहर 12 बजे भारतीय वित्तमंत्री श्री अरुण जेटली केँ आवास पर एहि बातक लेल विरोध प्रदर्शन कायल जायत जाहि मे दिल्ली रहनिहार समस्त मैथिल लोकनि क' संग देबाक हेतु अपील सेहो केलैन्ह अछि।
अपने क' बता दी भारतीय करेंसी यानि भारतीय रुपए केँ नोट पर आन भाषा जोका मैथिली भाषा केर सेहो उपस्थिति दर्ज होयबाक चाही, किएक जे मैथिली भाषा क' सन 2004 म' आठवीं अनुसूचि म' शामिल कायल गेल छल आर किछ मास पहिने केन्द्र सरकार सेहो नोट पर अंकित होमै बला वाक्य क' आठवीं अनुसूचि म' शामिल सभ भाषा म' लिखबाक निर्देश जारी केना छल, बावजूद एकर मैथिली भाषा केर उपेक्षा भ' रहल अछि। एखन फिलहाल भारत के नोट पर केवल 17 भाषा केर प्रयोग होता अछि।


text:
पटना । घूसखोर लेल बिहार आब स्वर्ग नहि रहल। घूसखोर क चेहरा आब यू-ट्यूब पर अहांक सामने आनल जा रहल अछि। भ्रष्टाचार रोकबा लेल ग्रामीण विकास विभाग इंदिरा आवास योजना मे इ प्रयोग करै जा रहल अछि। 27 अगस्त कए प्रदेश क सब प्रखंड मे इंदिरा आवास लाभुक क बीच पासबुक वितरण क लेल आयोजित शिविर मे एहि काज लेल वीडियोग्राफर तैनात रहताह। शिविर मे सब विभाग क प्रधान सचिव आ सचिव सेहो मौजूद रहताह। मुख्यमंत्री नीतीश कुमार स्वयं किछु शिविर मे जाकए एहि कार्यक्रम क शुरुआत करताह। सब प्रखंड मे तीनटा वीडियोग्राफर क संग तीन वीडियोग्राफी क काउंटर खोलल जाएत। हर वीडियोग्राफर क संग लाभार्थी क शिकायत नोट करबाक लेल एक-एकटा कर्मी प्रतिनियुक्त रहताह। शिकायत क वीडियोग्राफी सेहो होएत आओर ओकरा यू-ट्यूब पर अपलोड कैल जाएत। शिकायतकर्ता कए शिकायत प्राप्ति क रसीद सेहो देल जाएत। ग्रामीण विकास मंत्री नीतीश मिश्र कहला जे बिचौलिया आ दलाल क हस्तक्षेप कए रोकबा क दिशा मे इ प्रयास अछि। अगर कोई लाभार्थी इ शिकायत करताह जे इंदिरा आवास दियाबै लेल हुनका स कियो व्यक्ति घूस मांगि रहल अछि त जाहिर सन गप अछि जे यू-ट्यूब पर अपलोड वीडियो मे ओहि व्यक्ति क नाम आबि जाएत। नाम सार्वजनिक भेलाक डर ककरो रिश्र्वत मंगवा स जरूर रोकत। ओ कहला जे सबटा शिकायत क जांच होएत। परन्तु, शिकायत प्राप्त भेला पर तुरंत ओकरा अपलोड कैल जाएत।
मुख्य पृष्ठ समाचार आब यू-ट्यूब पर देख सकैत छी बिहारक घूसखोर कए


text:
जनकपुरधाम, चैत्र ७, – विदेह मिथिला पर्यटन प्रबद्र्धन विकास समितिक कार्यालयक शुभारम्भ जनकपुरमे शुक्र दिन एक कार्यक्रम बीच कएल गेल अछि ।mm
शुभारम्भ कार्यक्रममे समितिक अध्यक्ष रत्नेश्वर लाल गोइत विदेह मिथिला क्षेत्रक पर्यटकीय स्थल सभक पहिचान, संरक्षण, आ सम्बद्र्धन करबाक लेल नेपाल सरकार समितिक स्थापना कएने जानकारी करौलन्हि ।
ऐतिहासिक, धार्मीक तथा सांस्कृतिक दृष्टिकोण सँ महत्वपूर्ण रहल जनकपुर क्षेत्रक पर्यटकीय विकास सँ एतुका सम्पूर्ण विकास जुडल रहलाक कारण अहि अभियानमे सहयोग करय ओ सभ पक्ष सँ आग्रह सेहो कएलन्हि ।
कार्यक्रममे इन्जिनियर गंगा प्रसाद साह पर्यटकीय स्थलकेँ संरक्षण चुनौतीपूर्ण रहल कहैत चुनौती स्वीकार करबाक लेल समितिकेँ तैयार रहय आग्रह कएलन्हि ।
समितिके धनुषा, महोत्तरी तथा सर्लाहीके कार्यक्षेत्र देल गेल अछि ।
Filed under: तराई नेपाल |


text:
आने दिन जकाँ भिनसुरका चाह पीबए शिवशंकर, किसुनदेव, सिंहेश्वर, राधाकान्त आ मनोहर एक्केबेर चाहक दोकानपर पहुँचला। पाँचोक जेहने मिलान चाह दोकानक तेहने मिलान बात-विचारक आ तेहने जिनगीक काजोक। ओना पाँचो पाँच टोलक, पाँच जातिक मुदा चाहक दोकानक एक्के निअम बनौने जे अपने-अपने चाहक खरचे अपनो पीब आ समाजोकेँ पिआएब। भोज हेतै। हिसाबो सोझराएले, पाँचो गोटे छह-छह दिनक भोजक खर्चाक हिस्सा तीस गिलास चाहक दाम एक्केठाम जमा करैत रहथि। जइसँ तीसो गिलासक दाममे अपनो तीसो दिन पीबैत आ चारू संगीओकेँ पीअबैत। ऐ बीचमे एकटा शंका नै करब जे के कहिया पीऔलनि। बही-खताबला दोकानदार पाहि लगा कऽ नाम बजैत जे आइ फल्लाँक भोज छियनि। ओना चाहक दोकान बजारक नै गामक चौक परहक। बजारक दोकानमे सिरिफ कारोबारक गप-सप्प चलैत मुदा गामक चौक अन्तर्राष्टीय होइत। जैठाम सएओ रंगक गप चलैत। केतो चीलमक चौखड़ी तँ केतौ ताड़ी-दारूक, केतो खेती-पथारीक तँ केतो शास्त्र-पुराणक। केतो पार्लियामेंट तँ केतो युनिवरसिटीक।
Tuesday, December 31, 2013
चोरूक्क झगड़ा
आने दिन जकाँ भिनसुरका चाह पीबए शिवशंकर, किसुनदेव, सिंहेश्वर, राधाकान्त आ मनोहर एक्केबेर चाहक दोकानपर पहुँचला। पाँचोक जेहने मिलान चाह दोकानक तेहने मिलान बात-विचारक आ तेहने जिनगीक काजोक। ओना पाँचो पाँच टोलक, पाँच जातिक मुदा चाहक दोकानक एक्के निअम बनौने जे अपने-अपने चाहक खरचे अपनो पीब आ समाजोकेँ पिआएब। भोज हेतै। हिसाबो सोझराएले, पाँचो गोटे छह-छह दिनक भोजक खर्चाक हिस्सा तीस गिलास चाहक दाम एक्केठाम जमा करैत रहथि। जइसँ तीसो गिलासक दाममे अपनो तीसो दिन पीबैत आ चारू संगीओकेँ पीअबैत। ऐ बीचमे एकटा शंका नै करब जे के कहिया पीऔलनि। बही-खताबला दोकानदार पाहि लगा कऽ नाम बजैत जे आइ फल्लाँक भोज छियनि। ओना चाहक दोकान बजारक नै गामक चौक परहक। बजारक दोकानमे सिरिफ कारोबारक गप-सप्प चलैत मुदा गामक चौक अन्तर्राष्टीय होइत। जैठाम सएओ रंगक गप चलैत। केतो चीलमक चौखड़ी तँ केतौ ताड़ी-दारूक, केतो खेती-पथारीक तँ केतो शास्त्र-पुराणक। केतो पार्लियामेंट तँ केतो युनिवरसिटीक।
तीन दिनसँ गुलेतिया दुनू परानी सौंसे गाम केता बेर भौड़ी दऽ देलक। भौड़ीक दइक कारण रहै जे शुरूहेक जेठुआ लगनमे गुलेतिया कबुतरीकेँ मेलासँ पटिया कऽ बिआह कऽ लेलक। कुमारि कन्या कबुतरी नै बूझि सकली जे दोती बर गुलेती अछि। मुदा जखनि कबुतरी सासुर आएल तँ सासुक जगह सौतीनक गारजनीमे फँसि गेल। जहिना पड़बा नव-पुरान खोप नै चीन्हि चहरेमे लोभा जाइए तहिना। सौतीनक गारजनी कबुतरीकेँ पसिन ऐ दुआरे नै होइ जे जखनि एके घरबलाक दुनू घरवाली छिऐ तखनि ओकर हुकुम किए मानबै। जहिना ओकर घर छिऐ तहिना ने हमरो छी आ जौं अपन नीक दुआरे हमरासँ काज करा लिअए तखनि अपना की रहत।
गुलेतिया अपने पस्त रहए। होइ जे कहुना साँपो मरि जाए आ लाठीओ ने टुटए। झगड़ो फड़िछा जाए आ दुनू घरवालीसँ मिलानो रहि जाए। मने-मन सोचए जे बाप-माएक बिआह केलहा पहिलुका घरवाली छी, जौं कोनो तरहक दुख हेतै आ वेचारी कलपत तँ पड़ि जाएत। हो-न-हो हाथे-पएर लुल्ह भऽ जाए तखनि की धोइ-धोइ चाटब। तँए बिआही घरवालीक डर होइ मुदा दोसरसँ ऐ दुआरे डराइत रहए जे, घटकैतीकाल घरवाली लग बाजि गेल रहए जे बिआह-तिआह नै भेल अछि। रस्ते-रस्ते कबुतरीयो भाँज लगा नेने रहए जे अंगनामे एकटा स्त्रीगण छै। मुदा ई भाँज नै पाबि सकल जे सासु हएत आकि सौतीन।
गामक लोक दुनूक बातो सुनि लिअए आ अनठाइओ दिअए। अनठबैक कारण रहै जे सभ बुझैत जे सँए-बहुक झगड़ा किए होइ छै। ओना गुलेतियो आ कबुतरीयोमे सँ कियो पाछू हटैले तैयारो नै। मरदे जकाँ गुलेतियाे लोक लग बाजे आ महिले जकाँ कबुतरीयो।
तीन दिन गामक भौड़ी केला पछाति चाहक दोकानपर गुलेतिया पहुँचल। गुलेतियाकेँ देखिते चाहबला बाजल-
“अखनि गाममे केकरो चलती छै तँ ओ गुलेती भायकेँ अछि।”
ब्रेन्चपर बैसल शिवशंकर टोनलक-
“की चलती गुलेती भायकेँ छन्हि हौ?”
मुँह-बनबैत दोकानदार बाजल-
“अरे बा, चलती! तेहेन गुलेती भाय छथि जे महाभारतक तीरो छोड़ै छथि आ मेना-पौड़की मारैबला गुल्लीओ।”
चाहक दोकानपर बैसल सभ दोकानदारक बात अकानैत मुदा अर्थे ने किनको भेटनि। कियो किछु तँ कियो किछु।
तही बीच कबुतरी पहुँचल। गुलेतियाक बिना रोच रखने बाजलि-
“ऐ मरदाबाकेँ पुछियौ जे अपनाकेँ कुमार कहि किए बिआहि अनलक।”
सभ चुप। चुपो केना नै रहता। जखने मुद्दे-मुदालह सोझहामे सवाल-जवाब करत तँ पनचैतीओ अपने कऽ लेत तइले पंचक कोन काज छै। पत्नीक प्रश्नक उत्तर दैत गुलेतिया बाजल-
“ई झूठ केना भेल। जैठाम तीस-तीस, चालीस-चालीसटा लोक बिआह करैए तैठाम तँ हम दुइएटा केलौं, तइले एकरा लगै किए छै। काेनो कि हमहींटा अपनाकेँ कुमार कहलिऐ आकि सभ कहने हेतै?” ¦¦¦
Subscribe to: Post Comments (Atom)


text:
स्वामी विवेकानंद 11 सितंबर, 1883 कें शिकागो केर विश्व धर्म सम्मेलन मे उपस्थित भ' शून्य कें ब्रह्म सिद्ध कयलनि आ भारतीय धर्म दर्शन अद्वैत वेदांत केर श्रेष्ठताक डंका बजओलनि. अमेरिका मे चारि साल रहि धर्म-प्रचार कयलनि आ 1887 मे भारत आबि गेलाह. बाद मे 18 नवंबर,1896 कें लंदन मे अपन एक व्याख्यान मे कहने छलाह जे मनुष्य जतेक स्वार्थी होइछ ओतेक अनैतिक सेहो भ' जाइत अछि.
1902 मे मात्र 39 वर्षक अवस्था मे स्वामी विवेकानंद महासमाधि मे लीन भ' गेलाह. हुनका द्वारा कहल बात आइयो ओहिना प्रेरणादायी अछि. वएह कहने छलाह जे ’उठू, जागू आ अपन लक्ष्य प्राप्ति सं पहिने जुनि अटकू'. — मिथिमीडिया डेस्क


text:
- मुखपृष्ठ
- कापीराइट सूचना
- अनचिन्हार आखरःएक नजरिमे
- आशीष अनचिन्हारक रचना संसार
- गजल शास्त्र आलेख
- हिंदी फिल्मी गीतमे बहर ओ व्याकरण
- अपने एना अपने मूँह
- गजल सम्मान
- गजलक इस्कूल
- गजलकार
- गजलसँ संबंधित आडियो/वीडियो
- आन-लाइन मोशायरा
- समीक्षा/आलोचना/समालोचना खंड
- अर्चा-चर्चा-परिचर्चा
- छंद शास्त्र
- गजलकार परिचय शृखंला
- विश्व गजलकार परिचय शृखंला
- मैथिली गजलसँ संबंधित आन लिंक, पन्ना ओ सामग्री
- Maithili Gazhal Books download
Tuesday, 24 April 2012
गजल
सुन्दर शांत मिथिला में मचल बबाल छै
जातपात भेदभावक उठल सबाल छै
नहि जानी किएक कियो करैय भेदभाव
सदभाव सृजना केर उठल सबाल छै
मनुख केर मनुख बुझैय छुतहा घैल
उंच नीच छुवाछुतक उठल सबाल छै
डोम घर में राम जी केनेछ्ल जलपान
ओहू पर कहियो कोनो उठल सबाल छै
सबरी क जूठ बैर सेहो खेलैथ राम जी
ओहू पर कहाँ कहियो उठल सबाल छै
............वर्ण-१६..........
रचनाकार:-प्रभात राय भट्ट
गजल/आलेखक लेखक/प्रस्तुतकर्ता छथि: Prabhat from madhes at 4/24/2012 12:46:00 am
खोजबीनक कूट-शब्द: Prabhat from madhes, गजल
हमर संक्षिप्त परिचय नाम:-प्रभात राय भट्ट जन्म:-बि.स.२०३६/०४/१५ पिता:- श्री गंगेश्वर राय (शिक्षक)माता:-श्रीमती गायत्री देवी (समाज सेविका)पितामह :- स्वर्गीय गौरीशंकर राय जेष्ठ भ्राता:- श्री प्रकाश राय भट्ट अनुज :- प्रवीन राय भट्ट बोहीन:- आशा देवी राय पत्नी :- पूनम देवी राय जेष्ठ पुत्री :-स्वर्णिम राय भट्ट पुत्र :-सत्यम राय भट्ट पेशा:-नोकरी नेपाल प्रहरी ५ वर्ष, वर्तमान नोकरी साउदी अरब स्थित अमेरिकन दूतावास में आर्म्ड फ़ोर्स, हमर अभिरुचि अध्ययन आ लेखन खास कs मैथिली बहुत जायदा पसंद करैत छी : हर मिथिलावासी के पसंद पान, माखन, और माछ हमरो पसंद अछि तेह हमरो उदेश्य मिथिला के सम्मान करब आर मैथिलि साहित्य में अनवरत रूपेण हम अपन योगदान दैत रही इ हमर संकल्प अछि,जय मिथिला जय मैथिलि !!!
Subscribe to: Post Comments (Atom)


text:
सोचबाक गप ई जे आजादी के 70 बरख बादो मिथिलांचल वासी हर बरख बाढ़िक विभीषिका झेलैत छथि। शुरू सँ एखन धरी केंद्र आओर राज्य दुनू सरकार म' मिथिलांचल केर नेता लोकनिक वर्चस्व रहल अछि, बावजूद एकर हर बरख राहत आओर खैरात बांटबाक नौबत किएक आबैत अछि ?सरकार एहि विभीषिका केर अस्थाई निदान किएक नहि करैत अछि ?
मैथिल सेहो चुरा दही म' मस्त रहैत छथि। जातिय आधार पर वोट द' निश्चिन्त भ' जाएत छथि। कखनो अप्पन इलाका के जनप्रतीनिधी सँ कुनू तरहक सवाल नहि करैत छथि। आए बाढ़ि प्रभावित लोग सभ क' सरकार दिस सँ राहत सामिग्री के रूप म' 5 किलो चुरा आओर एक पन्नी भेट रहल अछि, केहेन मजाक थीक? इयो राहत सामिग्री बाढ़ि प्रभावित सभ क्षेत्र म' नहि पहुंच रहल अछि। सरकार द्वारा खैरात बांटल जे रहल अछि आओर हम सभ ओ खैरात ल' खुश भ' जाएत छी। मानवाधिकार बला क' कश्मीर के पत्थरबाज म' मानवाधिकार देखार दैत छैन्ह मुदा, मिथिलांचल म' हर बरख बाढ़िक विभीषिका सँ हजारो जान जाएब मानवाधिकारक हनन नहि बुझैत छैन्ह।
सरकार केर संगे संग मैथिल - मिथिला सँ सम्बंधित संगठन सभ सेहो मिथिलांचल वासी क' ठगबा म' कुनू कसर नहि छोड़ैत अछि। आए देश भरी म' हजारो संगठन अछि जे मैथिल - मिथिलाक नाम पर चलाओल जे रहल अछि। मैथिल मिथिलाक नाम पर दिल्ली, मुंबई, कोलकत्ता समेत सगर देश म' विद्यापति समारोह, विद्यापति स्मृति पर्व समारोह, जानकी जयंती, मिथिला दिवस मनेबाक लेल रंगारंग सांस्कृतिक कार्यक्रम केर पाछा लाखो टाका खर्च करनिहार संगठन केर पदाधिकारी लोकनि क' मिथिलाक बाढ़िक विभीषिका नहि देखार दैत छैन्ह? आओर यदि देखार दैत छैन्ह तेँ ओ सभ कता नुकाओल छथि।
मिथिलांचल केर राजनितिक पार्टी सभके सदिखन शिकायत रहैत छैन्ह जे मैथिल हुनका वोट नहि दैत छथि। किएक देत वोट? जखन किनको मैथिल सँ कुनु सरोकार नहि अछि आओर यदि सरोकार रहतिये तेँ एहि बाढ़िक विभीषिका म' देखकर देतिया। वोट मांगबाक लेल जाए बला मिथिलाक राजनितिक पार्टी सभक नेता लोकनि मैथिलक एहि दुःखक घरी म' कते नुकाओल छथि ?
हमरा चाही "मिथिला राज्य" यौ श्रीमान मुंबई, दिल्ली आओर कोलकत्ता म' बनत मिथिला राज्य ? मिथिला राज्य अभियान क' बल तखने भेटत जखन अभियानी लोकनि मिथिलाक माटी संग जुडता। मिथिला राज्य अभियानी लोकनि मिथिलाक माटी संग कटे जुड़ल छथि एखुनका बाढ़िक स्थिति देखैत आगू किछु कहबाक जरुरत नहि बुझैत अछि।
मिथिला दैनिक टीम "मिथिला स्टूडेंट यूनियन (MSU)" केर सेनानी लोकनि क' सलाम करैत अछि, किएक जे मैथिल - मिथिला सँ सम्बंधित ई एक मात्र संगठन एखन धरी बाढ़ि पीड़ित मैथिलक मदैद म' डटल अछि।


text:
नई दिल्ली। कहियो गरीबी क पर्याय रहल बिहार 2011-12 मे 13.1 प्रतिशत विकास दर क संग लगातार दोसर साल सबस तेज विकास दर हासिल करि विश्व कए चौका देलक अछि। सांख्यिकी मंत्रायल दिस स जारी ताजा आंकडा क अनुसार बिहार क अर्थव्यस्था आब पंजाब स पैघ भ गेल अछि। किछु साल पहिने तक पंजाब बिहारी मजदूर लेल रोजगार क सबस पसंदीदा राज्य छल। विकास दर क मामला मे पहिल पांचटा राज्य मे बिहार क बाद दिल्ली दोसर आ पुडुचेरी तेसर स्थान पर अछि। आंकडा क अनुसार उग्र नक्सल आंदोलन क गढ़ रहल झारखंड चारिम आओर गोवा पांचम स्थान पर स्थान बनेबा मे कामयाब रहल अछि। शुक्रदिन जारी आंकडा क अनुसार घरेलू आ विदेशी निवेशक क पसंदीदा जगह, गुजरात एहि साल पहिल पांच राज्य मे जगह नहि बना सकल। गुजरात पिछला वित्तीय वर्ष मे 9.1 प्रतिशत क विकास दर अर्जित केने छल। हालांकि तमिननाडु 9.4 प्रतिशत विकास दर क संग गुजरात स आगू अछि। गहूंमक कटोरा रहल पंजाब, आईटी केंद्र आंध्रप्रदेश आओर कर्नाटक आ देश क सबस पैघ राज्य उत्तरप्रदेश क विकास दर भारत क सकल घरेलू उत्पाद (जीडीपी) 2011-12 मे 6.5 प्रतिशत रहल।
महाराष्ट्र क बाद तमिलनाडु दोसर सबस पैघ राज्य अर्थव्यवस्था क तौर पर उत्तरप्रदेश कए पछाडि देलक अछि। साल 2011-12 मे उत्तरप्रदेश क अर्थव्यवस्था अनुमानत: 4.19 लाख करोड़ टका छल, जखनकि महाराष्ट्र संभवतया पहिल स्थान बरकरार रखबा मे सफल रहल किया कि महाराष्ट्र क डाटा उपलब्ध नहि भ सकल अछि। साल 2010-11 मे महाराष्ट्र क अर्थव्यवस्था सात लाख करोड़ टका स बेसी क छल।
जानकारक कहब अछि जे बिहार मे विकास गति क निरंतरता क पाछु राज्य सरकार द्वारा पैघ पैमाना पर सड़क आ अन्य निर्माण शुरू करब मुख्य कारण रहल अछि। एहि स राज्यक स्थिति मे भारी बदलाव आयल अछि। संगहि राज्य मे कानून व्यवस्था क स्थिति सुधरबा स लोक तेजी स वाहन खरीद रहल छथि। कईटा फसल क उत्पादकता सेहो बढल अछि। बिहार क इ गति उत्साह जगबैत अछि, मुदा विकास क मामला मे बिहार एतबा पछुआ गेल अछि जे अन्य विकसित राज्य संग ढार हेबा लेल बिहार कए इ गति एखन कई साल और बरकरार रखबाक आवश्यकता अछि।
maithili news, mithila news, bihar news, latest bihar news, latest mithila news, latest maithili news, maithili newspaper


text:
सुपौल। 01 दिसम्बर। सुपौल केँ मंडल कारा म' हत्या केँ आरोप म' बंद एक कैदी कैल्ह राति फांसी लगाआत्महत्या क' लेलन्हि। पुलिस सूत्र सँ पता चलल कि मरौना थाना क्षेत्र केँ सिसौनी गाम निवासी विचाराधीन कैदी मोहम्मद कलीम उर्फ़ घोलटा (36) करीब 3 माह पूर्व सँ अप्पन सास केर हत्याक आरोप म' सुपौल मंडल कारा म' बंद छला।
जेल सूत्र केर मानी तेँ कलीम दुइ - चारि दिन सँ जेल कर्मी क' बहुत परेशान करैत रहथिन जाहि कारण सँ हुनका अलग सेल म' राखल गेल छलैन्ह। जेल के गार्डक अनुसार कैल्ह राति तीन बजे के करीब देखलन्हि की कलीम अप्पन लुंगी केर फंदा बना फांसी लगा मृत पड़ल छैथ।
सुपौल एसडीपीओ बीना कुमारी कहली कि शव को' पोस्टमार्टम लेल सुपौल सदर अस्पताल भेजल गेल अछि। कैदी केँ परिजन क' ऐहिक सूचना द' देल गेल अछि। ओतहि कारा अधीक्षक सुरेश चौधरी कहला कि मामला संवेदनशील अछि, ऐहिक जाँच होयत।


text:
Mithila : At Present
मिथिला राज्य कियैक ?
वैदिक एवं पौराणिक युगहि सँ मिथिलाक चर्चा विभिन्न रूप में होइत रहल अछि . एकर साहित्यिक, साँस्कृतिक विशेषता रेखांकित कयल जाइत रहल अछि . वृहदिष्णु पुराण में मिथिलाक चतुर्सीमाक उल्लेख भेटैछ . रामायण काल में विदेह जनकक पुत्री सीताक अयोध्या नरेश दशरथक पुत्र श्रीरामचन्द्र सँ विवाह भेल छलनि . विदेह जनक मिथिलाक राजा छलाह . वैदिक साहित्य में कहल गेल अछि जे सदानीरा (गंडक) नदीक पूर्वी तट पर अग्नि प्रज्ज्वलित कय विदेह राज्यक स्थापना कयल गेल छल . यद्यपि ई विदेह भूमि ७२५ ई.पू. में गणतंत्रक शासन प्रणाली केँ जन्म देने छल जे ४८४ ई.पू. धरि रहल . परञ्च वर्त्तमान गणतांत्रिक प्रणाली में एहि क्षेत्रक जे अत्यधिक शोषण, उत्पीड़न तथा दुर्दशा भेल दुनियाँ में एकर उदाहरण अन्यत्र कतहुँ नहि भटैछ . एहि क्षेत्रक अतीत कतबो गौरवान्वित कियैक नहि रहल हो परञ्च गणतांत्रिक व्यवस्थाहि एकरा लेल अभिशाप बनि गेल अछि . स्वतंत्रताक उपरान्त ई सब क्षेत्र अपेक्षा, उत्पीड़न, अपमानक दंश झेल रहल अछि . आजादी सँ पूर्वक आर्थिक ढ़ाँचा प्रायः लुप्त भय गेल . राज्य स्तर पर सत्तारूढ़ सरकार सेहो एहि क्षेत्रक विकास लेल किछु नहि कयलक अपितु उल्टे शोषण कय अपन सत्ता बनौओने रहल . यद्यपि एहि क्षेत्रक बल पर बिहारक राजनेता लोकनि अपन सत्ता वर्चस्व एवं दल कें बनौओने छथि परञ्च मिथिला एवं मैथिलीक चर्चा करब हुनका लोकनि कें नीक नहि लगय छनि . एहि क्षेत्रक विकासक चर्चा केओ नहि कयलनि . मिथिलेक बहुमतक आधार पर सत्ता पर बनल रहलाह . मिथिला राज्यक चर्चा होइतहि ई लोकनि तर्क देबय लगताह जे बाढ़ि, अकाल, आओर बालूक अतिरिक्त एहि राज्य में आओर की बचत ? प्रश्न अछि – बिहार संगहि रहला पर एकरा की भेटलैक ? महाभारत में सेहो गंगा स उत्तर विदेह राज्य आओर गंगा स दक्षिण मगध राज्यक चर्चा अछि . बौद्धकाल में सेहो ईश्वरवाद-अनीश्वरवाद अथवा एकेश्वर अनेकेश्वर आदि विचारक तर्क-वितर्कक क्रम में मिथिलाक चर्चा होइत रहल अछि . मध्यकाल में सेहो मिथिलाक स्वतंत्र अस्तित्व छल . बारहम तेरहम शताब्दी में तुर्क आक्रमणक समय गंगाक उत्तरक अधिकांश भाग कर्णाट राजाक अधीन छल . एहि क्षेत्र में नदीक संख्या अधिक रहबाक कारणे एकरा बाद में तीरभुक्ति वा तिरहुती (तिरहुत) कहल जाए लागल . इक्ष्वाकु वंशीय राजा मिथिक नाम पर मिथिलाक प्राचीन नाम अछि . बीच में एकर नाम तिरहुत पड़ल . अंग्रेज समय में सेहो दिवानी जमा करबाक अतिरिक्त आनो मामला में एतुका शासन स्वायत्त रहल . १८७५ ई. में तिरहुत के दू भाग में विभाजित कयल गेल एकटा मुजफ्फरपुर आर दोसर दरभंगा . १९११-१९१२ में बंगाल प्रेसिडेंसीक अंग रहल . १९१२ ई. में बंगाल सँ फराक बिहार बनाओल गेल आर एहि भाग के बिहार प्रांतक अधीन कय देल गेल . वैदिक काल सँ इतिहास साक्षी रहल अछि जे जनक राजवंश, बौद्धकाल सँ गुप्तकाल सँ पूर्व तक लिच्छवीक गणतंत्र प्रसिद्ध रहल . गुप्त काल सँ हर्ष काल धरि तीरभुक्तिक नाम स प्रशासन रहल आओर पुनः कर्णाट, ओइनवार, खण्डवला जेना कुशल राजवंशी एहि क्षेत्रकें प्रशासकीय नेतृत्व देलनि . मिथिला राज्य विभिन्न नाम सँ सदैव बनल रहल परञ्च आजादीक बाद एकर अधोगति होइत गेल . एतुका लोक स्वतंत्रताक आँन्दोलन में सेहो बढ़ि-चढ़ि कय भाग लेलक . परञ्च आँन्दोलनक इतिहास लेखनक कालहिं सँ ई लोकनि उपेक्षित होइत रहलाह . स्वतंत्रता प्राप्तिक बाद प्रांतीय एवं केन्द्रीय दूनू सत्ता मिलि कय एहि क्षेत्र के पूर्णतः उपेक्षित छोड़ि देलक . अपन वैचारिक उदारता एवं सहनशीलता सँ एतुका लोक उपेक्षा कें सहैत रहलाह . परञ्च आब विकास के कोनो संभावना नहि देखि एतुका जनता जागि उठल अछि . अपन विकासक मार्ग स्वयं प्रशस्त करबा लेल पृथक मिथिला राज्यक मांग कय अभियानक श्रीगणेश कय देलक अछि .
चौहद्दी
उत्तर – नेपालक तराई भाग
दक्षिण – गंगा नदी
पूब – महानन्दा नदी
पश्चिम – गंडक नदी
उत्तर सँ दक्षिण (लगभग) १७० किमी
पूब सँ पश्चिम (लगभग) ४२५ किमी
उत्तरी अक्षाँश – २५.३ अंश सँ २७.५ अंश तक
पूर्व देशांतर – ८३.८० अंश सँ ८८.८० अंश तक
मिथिलाक चौहद्दीक विशेषता ई अछि जे एकर भूभाग तीन दीस सँ नदी सँ घेरल अछि आ एक दिस नेपालक ओ भाग अछि जे भौगोलिक, साँस्कृतिक आर भाषिक रूपसँ पूर्णतः मिथिले जकाँ अछि.
क्षेत्रफल ( जिलावार ) वर्ग किमी :
१. दरभंगा –
२. मधुबनी –
३. बेगूसराय
४. प. चंपारण –
५. पू. चंपारण –
६. मुजफ्फरपुर –
७. कटिहार –
८. पूर्णयाँ –
९. अररिया –
१०. किशनगंज –
११. सहरसा –
१२. सुपौल –
१३. मधेपुरा –
१४. समस्तीपुर –
१५. सीतामढ़ी –
१६. शिवहर –
१७. वैशाली –
१८. खगड़िया –
१९. मुंगेर –
२०. नवगछिया (भागलपुर) – वर्तमान भागलपुरक नवगछिया अनुमंडल गंगाक उत्तर में अछि | तैं ई क्षेत्र, भूमि, भाषा आर भावनाक आधार पर मिथिलाक अंग अछि |
जनसंख्या (२०११ के जनगणनाक आधार पर):
१. दरभंगा –
२. मधुबनी –
३. बेगूसराय –
४. प. चंपारण –
५. पू. चंपारण –
६. मुजफ्फरपुर –
७. कटिहार –
८. पूर्णयाँ –
९. अररिया –
१०. किशनगंज –
११. सहरसा –
१२. सुपौल –
१३. मधेपुरा –
१४. समस्तीपुर –
१५. सीतामढ़ी –
१६. शिवहर –
१७. वैशाली –
१८. खगड़िया –
१९. मुंगेर –
२०. नवगछिया (भागलपुर) –
प्रमंडल
१. दरभंगा प्रमंडल
२. पूर्णियाँ प्रमंडल
३. कोशी प्रमंडल
४. तिरहुत प्रमंडल
विश्वविद्यालय
मिथिला में कुल पाँच विश्वविद्यालय अछि जाहि में एक संस्कृत विश्वविद्यालय, एक कृषि विश्वविद्यालय तथा तीन अंग्रेजी शिक्षाक सामान्य विश्वविद्यालय अछि |
१. कामेश्वर सिंह दरभंगा संस्कृत विश्वविद्यालय, दरभंगा
२. ललित नारायण मिथिला विश्वविद्यालय, दरभंगा
३. बी. एन. भूपेंद्र नारायण मंडल विश्वविद्यालय, मधेपुरा
४. बाबा साहेब भीमराव अम्बेदकर बिहार विश्वविद्यालय, मुजफ्फरपुर
५. राजेन्द्र कृषि विश्वविद्यालय, पूसा (समस्तीपुर)
मेडिकल कालेज
एहि क्षेत्र में पाँच टा मेडिकल कालेज अछि :
१. दरभंगा मेडिकल कालेज अस्पताल, दरभंगा
२. श्री कृष्ण मेडिकल कालेज, मुजफ्फरपुर
३. डा. नबाव मेडिकल कालेज, कटिहार
४. लार्ड बुद्धा मेडिकल कालेज, सहरसा
५. माता गुजरी देवी मेडिकल कालेज, किशनगंज
इँजिनियरिंग कालेज
मुजफ्फरपुर में ‘मुजफ्फरपुर इंस्टीट्यूट आफ टेक्नोलोजी’ नामक एकटा इंजिनियरिंग कालेज अछि | एकर अतिरिक्त बहुत रास पालिटेकनिक कालेज अछि |
लोकसभा क्षेत्र
मिथिला राज्य में वर्तमान में कुल २२ लोकसभा क्षेत्र अछि –
१. बगहा
२. बेतिया
३. मोतिहारी
४. हाजीपुर
५. वैशाली
६. मुजफ्फरपुर
७. सीतामढ़ी
८. शिवहर
९. मधुबनी
१०. झंझारपुर
११. दरभंगा
१२. रोसड़ा
१३. समस्तीपुर
१४. मुंगेर
१५. सहरसा
१६. मधेपुरा
१७. अररिया
१८. किशनगंज
१९. पूर्णियाँ
२०. कटिहार
२१. खगड़िया
२२. बेगूसराय
एहि में तीन टा अनुसूचित रक्षित क्षेत्र अछि – हाजीपुर, बगहा, रोसड़ा
विधानसभा क्षेत्र
प. चम्पारण –
१. धनहा
२. बगहा
३. रामनगर
४. शिकारपुर
५. सिकटा
६. लौरिया
७. चनपटिया
८. बेतिया
९. नौतन
पू. चम्पारण
१. रक्सौल
२. सुगौली
३. मोतिहारी
४. आदापुर
५. ढाका
६. घोड़ासाहन
७. मधुबन
८. पिपरा
९. केसरिया
१०. हरसिद्धि
वैशाली
१. हाजीपुर
२. राघोपुर
३. महनार
४. जनदाहा
५. पातेपुर
६. महुआ
७. लालगंज
८. वैशाली
मुजफ्फरपुर :-
१. पारू
२. साहेबगंज
३. बारूराज
४. कांटी
५. कुढ़नी
६. सकरा
७. मुजफ्फरपुर
८. बोचहा
९. गायघाट
१०. औराई
११. मीनापुर
सीतामढ़ी :
१. रुन्नी सैदपुर
२. सीतामढ़ी
३. बथनाहा
४. मेजरगंज
५. सोनबरसा
६. पुपरी
७. सुरसंड
शिवहर :
१. शिवहर
२. बेलसंड
मधुबनी :
१. बेनीपट्टी
२. विस्फी
३. हरलाखी
४. खजौली
५. बाबूबरही
६. मधुबनी
७. पंडौल
८. झंझारपुर
९. फुलपरास
१०. लौकहा
११. मधेपुर
दरभंगा :
१. मनीगाछी
२. बहेड़ा
३. घनश्यामपुर
४. बहेड़ी
५. दरभंगा ग्रामीण
६. दरभंगा शहर
७. केवटी
८. जाले
९. हायाघाट
समस्तीपुर :
१. कल्याणपुर
२. वारिसनगर
३. समस्तीपुर
४. सरायरंजन
५. मोहीद्दीनगर
६. दलसिंहसराय
७. विभूतिपुर
८. रोसड़ा
९. सिंधिया
१०. हसनपुर
बेगूसराय :
१. बलिया
२. मटिहानी
३. बेगूसराय
४. बरौनी
५. बछवाड़ा
६. चेरियावरियारपुर
७. बखड़ी
सुपौल :
१. राघोपुर
२. किसनपुर
३. त्रिवेणीगंज
४. छातापुर
सहरसा :
१. सोनबरसा
२. सहरसा
३. सिमरी बख्तियारपुर
४. महिषी
मधेपुरा :
१. मधेपुरा
२. किसुनगंज
३. आलमगंज
४. सिंहेश्वर
५. कुमारखंड
पूर्णियाँ :
१. रुपौली
२. धमदाहा
३. बनमनखी
४. वायसी
५. अमौर
६. कसबा
७. पूर्णियाँ
अररिया :
१. जोंकी हाट
२. सिकटी
३. अररिया
४. फारबिसगंज
५. नरपतगंज
६. रानीगंज
किशनगंज :
१. बहादुरगंज
२. ठाकुरगंज
३. किशनगंज
कटिहार :
१. कोढ़ा
२. बरारी
३. कटिहार
४. कदबा
५. बारसोई
६. प्राणपुर
७. मनिहारी
खगड़िया :
१. परबत्ता
२. चौथम
३. खगड़िया
४. अलौली


text:
मिथिलाक राजनेता मे ऐगला ललित बाबू बनि सकता संजय झा?
मिथिलाक विकासवादी नेता संजय झाः लोकमानस मे ऐगला ललित बाबूक रूपमे चर्चित
– प्रवीण नारायण चौधरी
मिथिलाक अपन अलग दाबेदारी
बिहार अन्तर्गत पिछला १०६ वर्ष मे मिथिला अपन स्वत्व लगभग सब तरहें समाप्त कय चुकल अछि। बौद्धिक, साहित्यिक, आध्यात्मिक, दार्शनिक, पौराणिक, ऐतिहासिक – वर्तमान समय मिथिला आर एहि सँ जुड़ल पहिचानक वैशिष्ट्य – ई सबटा ऐतिहासिक धरोहर समान मात्र देखा रहल अछि। एहेन अवस्था मे यदि मिथिला केँ भारतीय गणतंत्र मे पुनः राज्यक रूप मे स्थापित कयल जाए त एकर समग्र समृद्धि पूर्ववत् बनतैक, एकर लिपि, भाषा, साहित्य, समाज आ समरसताक संग-संग जनकक समावेशी समाजवाद फेरो एतुका लोक केँ आत्मनिर्भर बना देतैक। ई परिकल्पना अपना जगह पर कायम अछि। मैथिली केँ प्राथमिक शिक्षाक माध्यम बनाकय शत-प्रतिशत साक्षरता अनबाक सपना एखनहु विज्ञ द्रष्टा सभ करैत देखाएत छथि, भले आब कियो स्व. डा. जयकान्त मिश्र जेकाँ हाई कोर्ट आ सुप्रीम कोर्ट मे एहि लेल रीट दाखिल करैत आ बिहार सरकार केँ कटघरा मे ठाढ नहि करैत हो – मुदा सामाजिक संजाल सनक खुला अभिव्यक्तिक मचान-मैदानमे एकर वकालत आइयो एहि लेल कयल जाएत अछि कियैक कि आन राज्य जे अपन मातृभाषा केँ अवलम्बन बनाकय शिक्षा पद्धतिक विकास केलक तेकर देख्सी सबकेँ लगबे करैत छैक। ओ सब देश जे अपन मातृभाषा केँ मजबूत बनाकय आइ विकसित राष्ट्र कहाएत अछि तेकर देखादेखी भारतहु केर संविधानमे त ई लिखल जाएत छैक जे मातृभाषाक माध्यम सँ प्राथमिक शिक्षा देल जाय बालबच्चा केँ…. लेकिन ई लागू करबाक लेल राजनीति आ सत्ता-संचालकक पास कोनो स्पष्ट मार्गचित्र कतहु नहि छैक। झूठौं मे एहि क्षेत्र केँ हिन्दीभाषी क्षेत्र बनेबाक लेल कूचक्र करैत मैथिलीकेँ ब्राह्मणक भाषा कहिकय बहुसंख्य जनमानस केँ भड़कायल जाएत छैक, मिथिला राज्य माने ब्राह्मण राज्य केर बात कहिकय कतेको नेता आ प्रबुद्ध कहौनिहार जनता अपना केँ बैतरणी नदी टपैत देखैत अछि।
मिथिला राज्य कि मिथिला विकासः संजय झा एक छोट परिचय, विकास लेल शुरुए सँ समर्पित
मिथिला राज्य केर औचित्य, प्रासंगिकता आ मैथिल पहिचान केर संरक्षणत्व आदिक सवाल यथावत् रहितो विभिन्न दृष्टिकोण संपन्न व्यक्तित्व – लगभग ७५% कर्मशील मैथिल जनमानस आ ९०% पिछड़ल आम मैथिल समाज केर दृष्टि मे पर्यन्त राज्यक निर्माण सँ बेसी जरूरत मिथिलाक समग्र विकास हेतु आवाज उठेबाक वकालत कएल जाएछ। एहि पंक्ति मे छथि जननेता संजय झा – जे २०१२ ई. धरि भारतीय जनता पार्टीक सक्रिय नेता रहथि, बिहार मे लालू रेजिमक अन्त उपरान्त अपन मूल भूमि लेल नेतृत्व प्रदान करबाक लिलसाक संग दिल्लीक सोहबत केँ किनार राखि उचित प्रतिनिधित्वक संग बिहारक संग-संग निज मातृभूमि मिथिला क्षेत्रक विकास लेल ई सपुत बिहारक राजनीति मे प्रवेश कयलनि। बिहार विधान परिषदक सदस्य पार्षद् बनिकय अपन क्षेत्रक सड़क, शिक्षा, सिंचाई, संचार, स्वास्थ्य सहित समग्र विकास आ विकासक पूर्वाधार लेल निरन्तर चिन्तन कयलनि। अपन सामर्थ्य सँ विभिन्न महत्वपूर्ण योजनाक विकास करैत धरातलपर सेहो एक सँ बढिकय एक महत्वपूर्ण कार्य केँ पूरा करौलनि।
किछुए समयमे दरभंगा आ मधुबनी जिलाक जनताक बीच संजय झाक लोकप्रियता यत्र-तत्र-सर्वत्र चर्चाक विषय बनय लागल। अपन मिथिला मे नेताक सवारी देखैत देरी बच्चा-बच्चा मे इनक्लाब-जिन्दाबादक नारा भले एहि २१म शताब्दी मे आबिकय जाति-पाति आ धर्मक नाम पर विभाजित होयबाक कारण पूर्वक स्वतंत्रता संग्राम सँ २०म शताब्दीक संध्या धरि जेकाँ नहि रहि गेल हो, भले आब मिथिलाक जनमानस मे नेताक भाषण आ विकास आदिक बात खोखला मजाक मात्र बनिकय रहि गेल हो, तथापि संजय झा केर अपन कार्यक्षेत्र मे आयब-जायब बढेला सँ ध्वस्त पूर्वाधारक पुनर्निर्माणक एकटा नव सूर्यक उदय होएत देखाय लागल। जतहि पहुँचैथ, टूटल बाट आ घाट केर निर्माण लेल पूल-पूलिया आ प्रधानमंत्री ग्राम सड़क योजना या मनरेगा अन्तर्गत गाम-गामकेँ जोड़यवला सिंगल रोड आदि लेल अपन कर्मठ छवि सँ काज करेबाक आश्वासन दैथ, काजो करबैथ। लोकप्रियता लेल यैह टा चाही मिथिला मे। नेतागिरी करबाक अछि त हरेक पंचायत मे पाँच गो निजी प्रतिनिधि ठाढ करू – प्रखंड स्तर पर किछु प्रतिनिधि आ १-२ टा पूर्ण समर्पित कार्यकर्ता आदि ठाढ करू आ जनसरोकारक विषय मे जनता सँ जुड़ल हर क्षेत्रक कार्य पूरा करेबाक जिम्मेवारी ग्रहण करैत अपन प्रखर व्यक्तित्व सँ काजो करबाउ। संजय झा मे आन्तरिक दृष्टिसंपन्नता आ काज करेबाक लगन हमरा जनैत कम सँ कम दुइ जिला मधुबनी आ दरभंगा मे बहुत कम समय मे हिनकर लोकप्रियता केँ आम जनमानस मे स्थापित कय देलक।
लेकिन अचानक २०१२ केर आसपास जखन जदयू आ भाजपाक बिहार नेतृत्वमे ओदौदक अन्तर्संघर्ष चरम् पर पहुँचल त संजय झा अपन च्वाईश लीडर नीतीश कुमारक पक्ष केँ सम्मान करैत भाजपा छोड़िकय जदयू ज्वाइन कय लेलाह। शुरुआती दौड़मे हिनका जाहि तरहें भाजपा द्वारा बिहारक राजनीति मे ऊँचाई भेटलनि, से मनोनुकूल ढंग सँ बिहार भाजपाक भीतर अनेको तरहक गूटबाजीक कारण निरन्तरता नहि पाबि सकल छल। लेकिन कतहु न कतहु जनताक सेवा आ क्षेत्रक विकास सँ एकटा छवि बना चुकल नेता केँ जखन कीर्ति झा आजादक उम्मीदवारी कायम रखबाक कारण २००९ केर संसदीय चुनाव मे टिकट सँ वंचित राखल गेलनि तऽ एकटा असंतोष आ सही नेतृत्व केँ मौका सँ वंचित रखबाक पीड़ा आखिरकार हिनकर भाजपा सँ दूर आ पटना केन्द्रित राज्य संचालन मे मुख्यमंत्री नीतीश कुमारक एकटा विशेष सल्लाहकारक रूपमे पर्यन्त स्थापित भऽ चुकलाक बाद स्टेट मैनेजमेन्ट राजनीतिज्ञक रूपमे सेहो राज्यक विभिन्न राजनीतिक तहसँ लैत शासन-प्रशासन धरि अपन नीक दबदबा स्थापित कय चुकल नेता २०१२ मे जदयू मे प्रवेश कय गेलाह। तेकर किछुए समयक बाद भाजपा सँ जदयू केर दूरी बढि गेल आ बिहार मे एकटा चिर-परिचित राजनीतिक गठबंधन अपन वर्षों पुरान सम्बन्ध केँ तोड़ैत बिहार राज्य मे भाजपा सँ दूरी बना लेलक। परञ्च २०१४ केर संसदीय चुनाव मे १० वर्षीय सत्तापक्ष यूपीए विरोधी वातावरण आ ताहि ऊपर सँ प्रखर हिन्दूवादी छविक भाजपा प्रधानमंत्री उम्मीदवार नरेन्द्र मोदीक लहर मे एक बेर फेर संजयजी जदयू केर टिकट सँ संसद बनबाक सपना पूरा नहि कय सकलाह। परञ्च, अपन छवि गुणे विकासक विभिन्न योजना मे लागल रहलाह। सार्थक असैर जमीन पर देखि सकैत छी।
संजय झाक नेतृत्वः सफलता-असफलता सँ वगैर कोनो विचलन अपन विकासक रोडमैप पर निरन्तर बनल रहला अछि
निरपेक्षताक संग हिनक नेतृत्व क्षमताकेँ खंघारैत छी त सफलता-असफलता दुनू बात संगे-संग चलैत देखाएत अछि। परञ्च सोच सदैव सकारात्मक आ सार्थक उर्जा सँ भरल देखि मोन प्रसन्न होएत अछि। आशा जगैत अछि त संजय झा सँ – मजबूत गठबंधन निर्माण करबाक सामर्थ्य देखाएत अछि हिनका मे। किछु समय पूर्व हिनका दिल्ली जदयू केर प्रभारी बनाओल गेल, दिल्लीक नगर-निगम चुनाव मे संगठन निर्माण सँ लैत आम लोकक सरोकार मे ईहो ‘पूर्वाञ्चल’ कार्ड भँजबाक चेष्टा त कयलनि, मुदा ‘मिथिलांचल’ सँ ऊपर कतय कतेक समर्थक भेटलनि ताहि लेल दिल्ली नगर निगम चुनावक परिणाम पर आरो गहिंर अध्ययन करय लेल बाकी अछि। राष्ट्रीय राजधानी क्षेत्रमे जदयू संगठनकेँ महत्वपूर्ण स्थान दियेबा मे सफल संजयजी अपन मिथिलाक लोक सँ दिल्लीक गली-गली मे भेंट केलाक बाद फेरो अपन मातृभाषा आ मूल भूमिक आर्थिक उपेक्षाक टीस – मूल भूमि छोड़ि दूर परदेश मे पलायन करबाक स्थिति जेकरा लेल ई चारि गोट ‘पी’ केर चर्चा करैत रहला अछि – पहचान, परिवर्तन, पर्यावरण आ पानी, तेकर मूल भूमि आ हिनकर मातृभूमि मिथिलाक विपन्न अवस्था सँ संघर्ष करबाक लेल ‘मिथिला डेवलपमेन्ट काउन्सिल’ निर्माणक दृष्टि सेहो भेटलनि, ई हालहि हिनका संग भेल मिथिला राज्य निर्माण सेनाक महासचिव राजेश झाक वार्ता सँ स्पष्ट होएत अछि।
जदयू के राष्ट्रीय महासचिव आ बिहार योजना परिषद केर सदस्य होयबाक संग-संग भुतपूर्व एमएलसी बिहार विधान परिषद् – अपन अनेक ओहदा सँ कतेको रास काज करबेबाक आम चर्चा सुनैत छी। कमला-बलानपर अंग्रेजक जमाना मे रहल पुल जे १९८७ ई. केर भयानक बाढि मे आखिरकार पूर्णरूप सँ ध्वस्त भऽ गेल तेकरा पुनः राज्य सरकारक योजना मे बहेड़ा-फूलपरास स्टेट हाइवेक खाका तैयार कराकय काज करबेबाक महत्वपूर्ण श्रेय क्षेत्रक लोक हिनकहि दैत छन्हि। एतबा नहि, रसियारी मे सेहो कमला-बलानपर पुलकेर निर्माण, कनौजर घाट पुल, मदरिया घाट पुल, कटवासा घाट पुल, बथै घाट पुल, आर एहेन दर्जनों पुल केर संग-संग अनुमंडलीय अस्पताल बेनीपुर, रेफरल हॉस्पिटल बहेड़ी, घनश्यामपुर आ बहेड़ीमे पावर ग्रिड, श्यामा माय परिसर विवाह भवन, मिर्जापुर गौशाला नाट्य कला मंच, बेनीपुर नगर परिषद केर स्थापना, बेनीपुर मे उप-कोषागार केर स्थापना, इत्यादि अनेकानेक महत्वपूर्ण कार्यमे हिनकर सराहनीय योगदानक चर्चा क्षेत्रक लोक खूब करैत रहैत अछि। पुल आ पुलियाक अलावे सड़क निर्माण मे सेहो हिनकर नीक योगदान छन्हि। योजना समिति सँ हिनकर अगुवाई मे कयल गेल आरो महत्वपूर्ण कार्य जाहि सँ हिनकर व्यक्तिगत दृष्टिकोण केँ विकासवादी नेतृत्वकर्ताक रूप मे ललित नारायण मिश्रक दोसराति कतेको लोक मानैत अछि।
मिथिलाक विकास लेल गोटेक दृष्टिकोण आ योजनाक परिकल्पना
मिथिला मे जलकृषिक अलावे पारंपरिक कृषि आ गृह उद्योगक स्थिति मे सुधार अनबाक व्यापक योजनापर कार्य कय रहला अछि। मिथिलाक प्राकृतिक संसाधन मे जलक्षेत्रक प्रचूरता आ सामुदायिक कृषि जेना पान, मखान आ माछ लेल घरैया लूरि सँ सम्पन्न जाति-विशेषक अगुवाई मे कार्य करबाक वृहत् योजना हिनका पास छन्हि। बरइ समुदायक पानक खेती ‘मिथिला पान’ केर उपजा करय, मैथिल मल्लाहक हाथमे बिहार सरकारक जलकर व कृषि लेल प्रशासनिक स्तरपर योजनान्तर्गत उत्पादन होएक, चीनी आ पेपर मिल लेल एतय कच्चा पदार्थक प्रचूरता फेरो हो आर बियाडा द्वारा ठाम-ठामपर उद्योग लगेबाक लेल जमीनक विकास करैत निजी क्षेत्रक पूँजी निवेशक केँ एहि क्षेत्र मे आकर्षक पैकेजपर लगानी करबाक अवसर निर्माण कयल जाय, पब्लिक-प्राइवेट-पार्टनरशिप सँ स्वास्थ्य क्षेत्र मे काफी पिछड़ल ग्रामीण भागमे सेहो प्राथमिक उपचार सँ लैत आधुनिक सुविधायुक्त अस्पताल निर्माण करबैत पब्लिक केर सुख-सुविधामे बेस क्रान्तिकारी विकास कयल जाय, स्वयं मिथिलाक बेटा जे परदेशमे पूँजी निर्माण करैत अपन क्षेत्रमे लगानी करबाक लेल इच्छूक अछि तेकरा विशेष आर्थिक पैकेज दैत पूँजी निवेश लेल अपन गामघर मे उद्योग-व्यवसाय आदि लगेबाक लेल घर-वापसीक माहौल तैयार कयल जाय, नगदी फसल उपजेबाक लेल सामुदायिक कृषि प्रणाली लेल युवा किसान सबकेँ प्रोत्साहित कयल जाय आ सुविधायुक्त ऋण उपलब्ध करायल जाय, छोट-छोट टुकड़ा मे रहल जमीन जतय कोनो उपलब्धिमूलक खेती नहि संभव भऽ रहल अछि ताहि टुकड़ा सबकेँ एकीकृत कय सरकार द्वारा अधिग्रहण करैत पट्टापर लगेबाक आ कृषि उत्पाद सँ लैत उद्योगक वातावरण तैयार करबाक विभिन्न महात्वाकांक्षी योजना सब केँ कोना लागू कयल जा सकत ताहि दिशामे विभिन्न कार्यदल सबकेँ टास्क देल जेबाक सूचना भेटैछ। एहि सब लेल मिथिला डेवलपमेन्ट काउन्सिलक स्थापना कय बिहार राज्य सरकार सँ मिथिलाक्षेत्रक विकास लेल काज करबाक प्रतिबद्धता व्यक्त कयलनि अछि।
नीतीश सरकार केर चाणक्य सेहो कहाएत छथि संजय झा
सर्वविदिते अछि जे बिहार मे महागठबंधनक सरकारमे अप्रत्याशित जीत भेटलाक बादो राष्ट्रीय जनता दलक एकल वर्चस्ववादी आ घोर जातिवादिताक पुनर्प्रसारक बुनियादपर पूर्वहि जकाँ फेरो सदन आ सड़क सबतैर एकाधिकार स्थापित करबाक अतिवादी शासन स्थापित करयवला मानसिकता हावी भेलाक बाद जदयू नाटकीय ढंग सँ गठबंधन तोड़िकय पुनः प्राकृतिक मिलनसार गठबंधनक राज्य बिहार मे कायम केलक। गुन्डाराज आ वर्चस्ववादक अतिवादी गठजोड़क शासन २१म शताब्दीमे बिहारक भविष्यपर प्रश्नचिह्न जे लगेलक एकर खात्मा आबयवला समयमे कोना कयल जायत ईहो अपना आपमे एकटा सवाल छैक, लेकिन अपन मौलिकताकेँ सर्वथा हेरा चुकल मिथिला लेल मिथिलहि केर चाणक्य संजय झा अपन विकासवादी योजनामे कतेक दूर धरि सफल बनैत छथि ई देखबाक अछि। जेएनयू मे छात्र जीवन सँ राजनीति प्रारम्भ कयनिहार संजय झा दरभंगामे एम्स निर्माण आ उड़ान क्षेत्र मे सेहो मिथिलाक विभिन्न हवाई अड्डाकेँ चालू करबाक लेल केन्द्रक नेतृत्व सँ भेंट-मुलाकात त करबे केलनि, जदयू केर मांग बिहार केँ विशेष राज्यक दर्जा दियेबाक लेल एखनहु ओहि मुद्दापर कायम छथि। हम सब हिनका सँ बेहतरी केर अपेक्षा कय सकैत छी।